Kurang 12 jam, gempa susulan landa Turkiye

0

BANGI, Isnin – Satu lagi gempa bumi kuat dilaporkan berlaku di tenggara Turkiye  pada hari ini beberapa jam selepas gempa bumi yang pertama.

Menurut agensi berita Bloomberg,  gempa bumi kedua itu berlaku  dalam tempoh kurang dari 12 jam selepas gempa bumi yang pertama.

Balai cerap Kandilli yang berpangkalan di Istanbul berkata, gempa bumi  itu berukuran 7.5 magnitud melanda wilayah Kahramanmaras pada 1:24 tengah hari (waktu tempatan).

Setakat ini masih tiada laporan tentang kematian atau kecederaan akibat gempa bumi tersebut.

Artikel berkaitan

PAS Harap Hubungan MN Dapat Dikekalkan

PM jamin industri kewartawanan negara bebas tanpa campur tangan

Potongan 30% cukai taksiran kediaman di Putrajaya bawah RM300,000

Pesawat TUDM terhempas di Pulau Pinang

PM Jadi Menteri Kewangan, Tiada Lagi Fungsi Semak Imbang – Radzi

Sebelum ini, gempa bumi berukuran 7.8 magnitud melanda Turkiye dan Syria awal hari ini yang membunuh sekurang-kurangnya ribuan  orang ketika mereka tidur dan gegaran dapat dirasai sejauh pulau Cyprus dan Mesir. – KOSMO


Lebih 200 terkorban, hampir 600 cedera gempa di Kahramanmaras, Turkiye

0

BANGI, Isnin – Sekurang-kurangnya lebih 200 maut dan hampir 600 orang cedera dalam gempa bumi di wilayah selatan Kahramanmaras Turkiye pada awal pagi Isnin, waktu tempatan.

Gempa yang berlaku pada  jam 4.17 pagi waktu tempatan berpusat di daerah Pazarcik dengan kedalaman tujuh kilometer.

Pihak Berkuasa Pengurusan Bencana dan Kecemasan (AFAD) Turkiye memaklumkan gempa bumi berukuran 7.4 pada skala Richter itu berlaku pada 4.17 pagi waktu tempatan dan berpusat di daerah Pazarcik.

Gempa berlaku pada kedalaman tujuh kilometer, lapor Agensi Anadolu.

Gegaran turut dirasai di wilayah lain termasuk Diyarbakir dan Gaziantep serta negara jiran termasuk Lubnan dan Syria.

Ia diikuti dua gempa bumi susulan berukuran 6.4 dan 6.5 pada skala Richter melanda wilayah tenggara Gaziantep.

Jalan yang merekah akibat gempa bumi Turkiye pada awal pagi Isnin (6 Feb 2023)

Presiden Turkiye Recep Tayyip Erdogan menerusi ciapan di Twitter mendoakan mangsa yang terjejas akibat gempa bumi cepat sembuh.

Beliau berkata pasukan penyelamat segera dikerah ke wilayah yang terjejas akibat gempa bumi itu.

Tambah beliau kerja-kerja mencari dan menyelamat juga sedang dijalankan secepat mungkin.

Menteri Dalam Negeri Suleyman Soylu berkata bahawa enam gempa bumi dengan kekuatan melebihi enam pada skala Richter telah melanda negara itu setakat awal Isnin. – BERNAMA


Malaysia hantar SMART bantu cari mangsa gempa bumi di Turkiye

0

BANGI, Isnin – Malaysia akan menghantar 75 anggota Pasukan Mencari dan Menyelamat Khas Malaysia (SMART) bagi membantu usaha mencari dan menyelamat (SAR) mangsa gempa bumi di Selatan Turkiye.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) , Datuk Armizan Ali berkata, proses penghantaran pasukan SMART dibuat setelah mendapat persetujuan daripada Perdana Menteri, Datuk Seri Anwar Ibrahim dan menerima pengesahan keperluan bantuan daripada kerajaan Turkiye.

“Sehubungan itu, seramai 75 orang anggota akan digerakkan ke Turkiye malam ini menerusi penerbangan Turkish Alirlines dengan membawa bersama peralatan- peralatan yang akan digunakan di dalam operasi SAR,” katanya dalam kenyataan hari ini.

Artikel berkaitan

Nama tebing barat ditukar, taktik baru Israel tawan Palestin

Yaman Kecam Jenayah Perang Arab Saudi Serang Kemudahan Air

Bakar al-Quran: Salah guna prinsip kebebasan bersuara

Gempa ranapkan tinggalan sejarah Kota Gaziantep berusia 2,200

Wanita cuba seludup 22 ekor ular dari KLIA ke India

Menurut Armizan,  Pasukan SMART telah menerima pengiktirafan Kumpulan Penasihat Mencari dan Menyelamat Antarabangsa (INSARAG) pada tahun 2016 yang membolehkan pasukan itu dihantar untuk menyertai misi bencana di luar negara.

Gempa bumi itu berlaku pada kedalaman 7 kilometer, diikuti dengan dua gempa susulan yang melanda wilayah Gaziantep, masing-masing berukuran 6.4 dan 6.5 pada skala Richter.

Negara jiran Syria turut terjejas dengan 237 orang dilaporkan maut manakala sekurang-kurangnya 639 cedera akibat gegaran kuat melanda wilayah Idlib, Aleppo, Hama, Latakia dan Raqqa.


Noh mahu jadi penceramah bebas, janji cakap benar

0

BANGI, Isnin – Bekas Pengerusi UMNO Selangor, Tan Sri Noh Omar yang dipecat pada 28 Februari lalu terbuka menerima jemputan mana-mana parti termasuk bekas partinya sebagai penceramah bebas.

Noh yang juga bekas Ahli Parlimen Tanjong Karang menegaskan, walaupun sedang berehat daripada politik, beliau akan hadir sebagai penceramah khususnya menjelang Pilihan Raya Negeri (PRN) di enam negeri tidak lama lagi.

Noh berkata, beliau terbuka untuk berceramah di mana-mana platform yang ditawarkan kepadanya, termasuk Perikatan Nasional mahupun UMNO jika parti lama tu menghantar undangan kepadanya.

“Sekarang ini saya tengah berehat tetapi yang pasti saya jadi penceramah bebas. Jika Bersatu nak jemput saya bagi ceramah masa PRN nanti, saya akan bagi ceramah.

Artikel berkaitan

Lebih ramai individu akan dipanggil bantu siasatan kes LCS

Awas, jangan muat turun“ Pink Whatsapp”

UNI-MLC gesa kerajaan lindungi kepentingan jangka panjang pencarum KWSP

Tuntutan veteran ATM belum diambil tindakan

Bekas ADUN Bukit Kayu Hitam meninggal dunia

“Kalau Pas nak jemput pun saya akan datang. Kalau UMNO sudi nak jemput, jemputlah… tiada masalah,” katanya kepada pemberita pada sidang media selepas Majlis Jasamu Dikenang di Pasir Penambang, Kuala Selangor.

Pada 27 Januari lalu, Majlis Kerja Tertinggi (MKT) UMNO memecat Noh apabila beliau mencabar Presiden, Datuk Seri Ahmad Zahid Hamidi supaya memecat keahliannya selepas MKT memutuskan untuk menggantung keahliannya selama enam tahun.

Sementara itu, Noh berkata, beliau menjangkakan UMNO akan menghadapi cabaran sukar di Selangor semasa PRN nanti terutama dalam keadaan parti itu berdepan Bersatu dan Pas.

Katanya, ia berdasarkan keputusan Pilihan Raya Umum ke-15 (PRU15) tahun lalu yanag menyaksikan UMNO tidak dapat mempertahankan kerusi Parlimen mereka walaupun di kawasan yang pernah menjadi kubu kuat parti itu.

Selepas UMNO bekerjasama dengan DAP, beliau mendakwa tugas bekas partinya itu akan menjadi lebih sukar kerana ramai orang Melayu bakal mengalihkan sokongan mereka kepada Perikatan Nasional.


‘Penyakit’ pencerobohan tanah merebak ke Selangor

0

BANGI, Isnin – Kerajaan negeri perlu menyiasat dan mengambil tindakan sewajarnya terhadap kes yang melibatkan pencerobohan tanah kerajaan negeri oleh syarikat asing sebelum melarat sehingga tanah negara tergadai dan rakyat menjadi mangsa.

Pandangan itu turut disuarakan Jurucakap Gagasan Bangsa (GB), Aminuddin Yahaya yang memaklumkan kes pencerobohan tanah berlaku ketika ini bukan perkara baharu bahkan ia adalah ‘penyakit’ yang sudah merebak ke Selangor.

“Mana mungkin sebuah syarikat asing boleh berani menceroboh tanah tanpa ada ‘lampu hijau’ dari pihak atasan yang berkaitan.

“Kalau lah kes ini gagal ditangani sebaiknya, maka selepas ini tidak mustahil berbondong-bondong yang datang menceroboh tanpa segan silu,” katanya.

Artikel berkaitan

20 Pengajar & Pelajar Di Jempol Disahkan Positif

Perhalusi Cadangan Penjawat Awam, Tambah Baik Sistem Pendidikan

Jangan ambil kesempatan terhadap Orang Asli

Empat lokasi pantai di Pulau Pangkor dikesan terhakis teruk

Pengunaan Imbasan Kod QR MySejahtera Tidak Digunakan Bermula Malam ini.

Beliau berkata demikian bagi mengulas lanjut mengenai laporan media terhadap syarikat China menebang pokok-pokok di Taman Negeri Selangor tanpa kebenaran bagi tujuan East Coast Railway Link (ECRL) menerusi satu hantaran yang dimuat naik di Facebooknya pada Sabtu lalu.

Dalam pada itu, Aminuddin mendakwa kes pencerobohan tanah negeri ini tidak akan berlaku sekiranya pihak atasan yang terlibat memberi ‘lampu hijau’ kepada syarikat asing untuk melaksanakannya.

Tambah beliau, sebelum ini, kes pencerobohan tanah yang hampir sama turut berlaku di Pahang dan Perak melibatkan perlombongan emas, galian dan durian.

Terdahulu, Menteri Besar Selangor, Datuk Seri Aminuddin Shari mengesahkan sebuah syarikat pembinaan China bertanggungjawab terhadap pembersihan tanah yang dilaporkan berlaku dalam Taman Negeri Selangor.

Beliau berkata syarikat pembinaan China itu memulakan kerja pembersihan tanah tersebut tanpa kelulusan bertujuan membinaa jalan untuk jajaran bagi projek ECRL Gombak-Pelabuhan Klang sepanjang 2.3km (kilometer).

Untuk rekod, Taman Negeri Selangor yang berkeluasan lebih 108,000 hektar telah diwartakan oleh kerajaan negeri pada 25 Januari 2007 dan telah menjadi taman kedua terbesar di Semenanjung.


Sejarah Melayu banyak dipadam, dipesongkan pihak-pihak tertentu

0

BANGI, Isnin – Sejarah Melayu perlu disemak semula kerana banyak pihak mahu mendominasi sejarah tanah air.

Profesor Sejarah Sosial dan Intelektual di Institut Pemikiran dan Tamadun Islam Antarabangsa (ISTAC-IIUM), Datuk Dr Ahmad Murad Merican berkata, sejarah di Malaysia banyak dipadam dan dipesongkan oleh pihak-pihak tertentu.

“Sejarah Melayu di Malaysia ini perlu banyak disemak semula. Sejarah orang Melayu, sejarah Malaysia dan sejarah umur Malaysia.” katanya.

Ahmad Murad memaklumkan pengkajian itu perlu merangkumi sejarah orang Melayu, sejarah Malaysia serta sejarah umur Malaysia.

Artikel berkaitan

Projek Solar : Rayuan Kes Rosmah Didengar Julai

Abdul Hadi sindir pelantikan Anwar, PH menang ‘dalam masa kecederaan’

Usaha bawa keluar rakyat Malaysia dari Sudan sudah dilaksanakan

Cukup-cukuplah berpolitik, sekarang masa untuk bekerja – Pemangku Raja Pahang

Suhu politik Sabah reda, BN Sabah sokong tubuh Kerajaan Perpaduan

Beliau yang juga merupakan Felo Kanan Southeast Asia Research Centre and Hub di De La Salle University, Manila turut berpandangan sejarah yang dikatakan bukan Islam juga perlu diteliti dari aspek persamaan masyarakat Melayu, sejarah Melayu dengan sejarah lain-lain.

Tambah beliau, forum
Peradaban Alam Melayu
 adalah baik bagi platform pencerahan kepada umum dan perlu diteruskan dengan strategi untuk tersebar luas.

Baru-baru ini, forum
Peradaban Alam Melayu
 siri satu bagi tahun 2023 telah diadakan di Balai Budaya Tun Syed Nasir, Dewan Bahasa & Pustaka (DBP).


Tiada laporan rakyat Malaysia terbabit gempa di Turkiye

0

BANGI, Isnin –   Tiada laporan mengenai sebarang rakyat Malaysia terbabit dalam gempa bumi 7.4 magnitud yang melanda wilayah Kahramanmaras, Turkiye awal pagi Isnin setakat ini.

Kementerian Luar (Wisma Putra) dalam satu kenyataan ringkas dikongsi melalui aplikasi WhatsApp memaklumkan, Kedutaan Besar Malaysia di Ankara dan Konsulat Jeneral di Istanbul kini sedang berhubung dengan pihak berkuasa tempatan untuk mendapatkan maklumat terkini.

Memetik BERNAMA menurut kenyataan itu,  misi mereka belum menerima sebarang laporan mengenai rakyat Malaysia terbabit dalam gempa bumi terbabit.

Kenyataan itu juga menampilkan nombor Kedutaan Besar Malaysia di Ankara yang boleh dihubungi iaitu  +(90) 312 4463547/ 48 atau +(90) 534 4571006 (selepas waktu pejabat) atau e-mel
mwankara@kln.gov.my.

Sementara
 itu, Konsulat Jeneral di Istanbul boleh dihubungi melalui talian +(90) 212 9891001/ 09 atau +(90) 551 7112174 (selepas waktu pejabat) atau e-mel
mwistanbul@kln.gov.my
.

Menurut laporan media, sekurang-kurangnya 76 orang terbunuh manakala 440 lagi cedera selepas gempa bumi kuat yang melanda Turkiye pada jam 4:17 minit pagi tadi.

Artikel berkaitan

Belanjawan 2023 lulus dengan undi suara

Demokrasi Berasaskan Teknokrat Mampu Urus Tadbir Negara

Afghanistan : Russia Sedia Pertimbang Iktiraf Kerajaan Taliban

Pendapatan Nelayan Masih Lagi Terjejas

Azam Baki dilantik semula sebagai Ketua Pesuruhjaya SPRM

Gempa bumi itu berlaku pada kedalaman 7 kilometer, diikuti dengan dua gempa susulan yang melanda wilayah Gaziantep, masing-masing berukuran 6.4 dan 6.5 pada skala Richter.

Negara jiran Syria turut terjejas dengan 237 orang dilaporkan maut manakala sekurang-kurangnya 639 cedera akibat gegaran kuat melanda wilayah Idlib, Aleppo, Hama, Latakia, dan Raqqa.


Tolak atau terima bekas UMNO dalam PKR, belum diputuskan – Presiden

0

BANGI, Isnin –  PKR masih belum membuat sebarang pendirian, sama ada akan menerima atau menolak permohonan mana-mana bekas ahli UMNO untuk menyertai parti reformasi itu, kata Datuk Seri Anwar Ibrahim.

Perdana Menteri, yang juga Presiden PKR itu berkata, pihaknya mengambil maklum kenyataan beberapa bekas ahli UMNO, yang menyatakan hasrat untuk menyertai parti itu.

Beliau turut mengulangi kenyataannya bahawa sebarang keputusan untuk menerima kemasukan bekas ahli UMNO akan dibincangkan terlebih dahulu dengan pemimpin UMNO, yang kini menjadi rakan kongsinya dalam Kerajaan Perpaduan.

“Kita belum buat sebarang keputusan. Kita akan bincang dengan pemimpin UMNO apabila tiba masanya,” katanya pada sidang media selepas mempengerusikan mesyuarat Majlis Pimpinan Pusat (MPP) PKR di ibu pejabat parti PKR di Petaling Jaya, Selangor.

Artikel berkaitan

Alasan Ketua Polis Negara tak logik – Hamzah

Perlis Benar Masjid Rapat Saf Solat Berjemaah

Pejuang dalam dilema, pilihan terbaik tidak sertai PRN

GTA akan kerjasama dengan PN?

Keputusan semakan kes SRC Najib 31 Mac

Beliau berkata demikian ketika ditanya mengenai pendirian PKR jika menerima permohonan daripada bekas ahli UMNO, yang disingkirkan parti itu, baru-baru ini.

Majlis Kerja Tertinggi (MKT) UMNO pada 27 Januari lalu, memecat beberapa pemimpin utamanya, termasuk bekas Ketua Pemuda UMNO, Khairy Jamaluddin dan bekas Pengerusi Perhubungan UMNO Selangor, Tan Sri Noh Omar.

Selain itu, MKT UMNO turut menggantung keahlian beberapa pemimpin lain selama enam tahun, antaranya Ahli Parlimen Sembrong, Datuk Seri Hishammuddin Hussein; Naib Ketua Pemuda UMNO, Shahril Hamdan dan Ketua UMNO Bahagian Tebrau, Datuk Maulizan Bujang.

Sebelum ini, BH melaporkan, Khairy, yang juga bekas Ahli Parlimen Rembau ada mempertimbangkan kemungkinan bekerjasama dengan dua rakan baiknya, Rafizi Ramli dan Nurul Izzah Anwar dalam PKR, namun menegaskan itu bukan pilihan tunggalnya ketika ini. – BH


Tubuh jawatankuasa khas selaras usaha cetak sejuta naskah al-Quran

0

BANGI, Isnin – Jabatan Kemajuan Islam Malaysia (Jakim) diarah mengetuai satu jawatankuasa khas bagi menyelaraskan usaha kutipan dana percetakan dan pengedaran sejuta Al-Quran ke seluruh dunia.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, arahan itu dikeluarkan pihaknya selepas mesyuarat Kabinet minggu lepas.

Beliau berkata, usaha itu memerlukan penyelarasan, bagi memenuhi hasrat yang dinyatakan Perdana Menteri, Datuk Seri Anwar Ibrahim mencetak sejuta naskah al-Quran untuk diedarkan ke seluruh dunia.

“Setakat ini, kita tidak letakkan sasaran bagi jangkaan tarikh edaran. Saya akan tunggu untuk jawatankuasa itu bersidang terlebih dahulu dan mereka akan kemas kini kepada saya kerana kita perlu lihat usaha ini secara menyeluruh dalam pelbagai aspek sebelum kita tetapkan sasaran,” katanya.

Artikel berkaitan

Siasatan terhadap Sanusi masih belum selesai – Sultan Selangor

30 rakyat Malaysia bakal tiba di tanah air esok

Kebakaran Jakel: Bomba fokus unsur sabotaj, sisa bara api

Tidak wajar halang tanding jawatan Presiden, Timbalan

Siti Bainun jalani prosiding bela diri tanpa diwakili peguam

Beliau berkata demikian selepas melancarkan Pelan Pembangunan Komuniti Setempat Yayasan Pembangunan Ekonomi Islam Malaysia (YaPEIM) di Masjid Jamek Kampung Bharu di Kuala Lumpur hari ini.

Pada 28 Januari lepas, Perdana Menteri berkata, Malaysia akan mencetak dan mengedarkan satu juta naskah al-Quran ke seluruh dunia sebagai tindak balas terhadap pembakaran kitab suci umat Islam itu di Sweden.

Sementara itu, mengulas nasihat Mufti Wilayah Persekutuan kepada masyarakat Islam mengenai sambutan Thaipusam, Mohd Na’im berkata, ia bertujuan supaya umat Islam tidak terlibat dengam apa-apa ritual agama dalam perayaan berkenaan.

“Itu tidak bermakna umat Islam tidak boleh bersama-sama dengan orang bukan Islam. Bahkan, semangat kesatuan, perpaduan, itu kita galakkan. Jadi dalam konteks ini dan atas nasihat Mufti Wilayah Persekutuan, had di situ adalah orang Islam tidak dibenarkan untuk melibatkan diri dalam upacara agama itu,” katanya.

Mengenai Pelan Pembangunan Komuniti Setempat YaPEIM itu, Mohd Na’im berkata, objektif pelaksanaan adalah bagi meningkatkan taraf sosioekonomi masyarakat setempat, meningkatkan pendapatan dan kelestarian kehidupan.

Katanya, pemilihan Kampung Bharu khususnya Masjid Jamek Kampung Bharu sebagai projek rintis plan itu dilihat signifikan dalam membangunkan usahawan asnaf serta usahawan lain di ibu negara menerusi pelbagai inisiatif bagi pembangunan komuniti, sekali gus memanfaatkan prasarana komuniti setempat.

Turut hadir, Pengerusi Lembaga Pemegang Amanah YaPEIM Datuk Mohd Radzif Mohd Yunus, Ahli Parlimen Titiwangsa Datuk Seri Johari Abdul Ghani dan Pengerusi Masjid Jamek Kampung Bharu Datuk Mohd Khay Ibrahim.  – Bernama


ADUN Banggi,  Tanjong Kapor, Kunak umum keluar WARISAN

0

BANGI, Isnin –  Tiga Ahli Dewan Undangan Negeri (ADUN) Parti Warisan (Warisan),  mengumumkan keluar parti pada Isnin.

Semua ADUN adalah Mohammad Mohamarin (ADUN Banggi), Chong Chen Bin (Tanjong Kapor) dan Norazlina Arif (Kunak).

Ketiga-tiga pemimpin berkenaan menjadi ADUN Bebas yang menyokong kerajaan negeri pimpinan Ketua Menteri, Datuk Seri Hajiji Noor.

Menerusi satu kenyataan bersama ketiga-tiga mereka mengambil keputusan itu dengan harapan agar dapat meneruskan khidmat yang baik kepada masyarakat yang diwakili di kawasan masing-masing.

“Selepas memperhalusi pelbagai aspek dari segenap sudut pertimbangan termasuklah selepas mengambil kira hala tuju gabungan parti dan pandangan akar umbi di kawasan yang kami wakili, maka kami dengan ini mengisytiharkan keluar Parti Warisan.

“Dengan ini, kami memilih berkhidmat sebagai ADUN Bebas serta menyatakan sokongan kepada kerajaan negeri Sabah di bawah pimpinan Datuk Seri Hajiji Noor selaku Ketua Menteri Sabah dengan harapan agar kami dapat meneruskan khidmat baik kepada masyarakat yang kami wakili,” kata mereka dalam kenyataan media hari ini.

Artikel berkaitan

Lantik Ahmad Zahid jadi TPM tak berpegang kepada kedaulatan undang-undang

Calon Melayu Dap Hanya Boneka – Mahdzir

MB Terengganu disahkan bercuti di New Zealand

Pendaki hilang ketika menyeberang Sungai Tanum ditemukan lemas

SPRM tidak temui salah laku dalam kontrak RM399 juta – Petronas

Menerusi kenyataan sama, ketiga-tiga mereka mengucapkan jutaan terima kasih dan memohon kemaafan kepada Presiden Warisan, Datuk Seri Mohd Shafie Apdal, rakan serta penyokong parti berkenaan.

Sementara itu, semua ADUN terbabit turut memaklumkan untuk melepaskan semua jawatan dalam parti sama ada di peringkat bahagian atau di peringkat Ahli Majlis Tertinggi (AMT).

“Kami berpandangan bahawa sudah tiba masanya polemik politik dan juga sebarang tindakan untuk mewujudkan ketidakstabilan kepada kerajaan perlu dihentikan kerana ia memberi kesan kepada usaha membangunkan negeri dan rakyat.

“Kami akan bekerja bersama ketua menteri dan kerajaan negeri untuk meneruskan momentum positif pembangunan negeri dan peningkatan hasil negeri melalui hala tuju Sabah Maju Jaya (SMJ),” katanya. – KOSMO


Ankara ucap terima kasih kepada Kuala Lumpur hantar SMART

0

BANGI, Selasa – Kedutaan Turkiye di Malaysia berterima kasih kepada Kerajaan Malaysia yang menghantar pasukan Mencari dan Menyelamat khas Malaysia (SMART) bagi membantu operasi mencari dan menyelamat (SAR) susulan gempa bumi yang melanda Turkiye semalam.

Kedutaan itu dalam ciapannya turut menyiarkan beberapa keping gambar dan video mengenai penghantaran anggota SMART ke Turkiye di Lapangan Terbang Antarabangsa Kuala Lumpur (KLIA) lewat malam tadi.

Selamat datang ke Turki! Hoşgeldiniz! Thanks so much again to our brothers for their invaluable support! 🇹🇷🤝🇲🇾
@anwaribrahim

@ZambryOfficial

@MalaysiaMFA

https://t.co/IFIQTSHyf1

— TurkishEmbassyKL (@turkishembinkl)
February 7, 2023

Pasukan elit SMART itu membabitkan 70 anggota membabitkan pasukan perubatan dari Kor Kesihatan Diraja (KKD), Unit K9 Jabatan Bomba dan Penyelamat Malaysia (JBPM) dan pasukan khas bahan kimia berbahaya (Hazmat).

Artikel berkaitan

Wee Ka Siong bawa telur ayam import dan tempatan ke Parlimen

PKR Tidak Akan Bekerjasama Lagi Dengan Azmin Ali

Usaha Tanah Terbiar, Kuat Kuasa Kawalan Harga Barang – FOMCA

88% perokok beralih hisap vape untuk berhenti merokok

14 terkorban banjir kilat Turkiye

Menteri Luar, Datuk Seri Dr Zambry Abdul Kadir mengesahkan tiada rakyat Malaysia terjejas dalam bencana itu apabila semua 13 rakyat Malaysia yang berada di kawasan yang terjejas selamat.

Media Turkiye melaporkan sekurang-kurangnya 2,379 orang terbunuh dan 14,483 yang lain cedera di 10 wilayah di negara itu setakat ini berikutan dua gempa bumi kuat yang menggegarkan wilayah selatan negara itu semalam.

Gempa bumi kuat dengan pusat gempa di daerah Pazarcik, turut melanda negara jiran, Syria dengan hampir 1,300 orang dilaporkan terbunuh dan lebih 2,400 yang lain cedera.


Bekalan telur, daging untuk Ramadan dijamin stabil

0

BANGI, Selasa – Menteri Pertanian dan Keterjaminan Makanan, Datuk Seri Mohamad Sabu memberi jaminan bekalan telur ayam dan daging sepanjang Ramadan ini stabil.

Beliau bersama pegawai di jabatan dan agensi kementerian itu sentiasa memantau dua bekalan yang diperlukan umat Islam itu sentiasa mencukupi.

“Bekalan telur untuk Ramadan stabil. Ramadan ini juga kita sedang melihat masalah daging menjelang Hari Raya Aidilfitri dan sebagainya.

“Selalunya dalam bulan Ramadan ramai buat kenduri untuk jamuan di masjid dan sebagainya. Oleh itu, keperluan daging perlu dipertingkatkan sepanjang Ramadan ini, sampailah kepada hari raya,” katanya.

Artikel berkaitan

Anwar jumpa Erdogan zahir solidariti kepada Turkiye

Tiga Lagi Kes COVID-19 Di Kolej Matrikulasi Negeri Sembilan

MOU Bukan ‘Kitab Suci’ Untuk Halang Buat PRU Awal – Zahid

Pelantikan Izzah: BERSATU tuntut penjelasan Anwar

Ahli Parlimen PH tidak sependapat pelantikan Duta Malaysia ke Amerika Syarikat

Beliau berkata demikian kepada pemberita selepas melakukan lawatan kerja rasmi ke loji pemprosesan sarang burung walit di Asiawalit Resources Sdn. Bhd di Puchong, Selangor hari ini.

Mengenai harga sayur yang agak mahal di pasaran ketika ini, Mohamad telah mengarahkan Lembaga Pemasaran Pertanian Persekutuan (FAMA) melakukan pemantauan.

Katanya, jentera yang ada menerusi jabatan dan agensi berkaitan juga digerakan segera di tempat aduan orang ramai mengenai harga sayur yang mahal.

“Saya sudah arahkan FAMA untuk tengok di mana berlaku kenaikan harga sayur dan kita gerakan dengan ke kawasan itu. Kita tahu ‘benda hidup’ ini sentiasa berubah dan sekarang masalah telur serta ayam agak reda, mari (datang) pula masalah sayur.

“Kita akan buat kajian data supaya tempat yang kurang sayur sehingga berlaku kenaikan harga akan ditambah dari tempat (sayur) berlebihan dengan segera,” katanya lagi.

Beliau berharap masalah itu dapat diatasi seberapa segera.

Katanya, bahan mentah lain masih mencukupi dan masih dalam kawalan, melainkan sayur ada ketikanya harga naik dan turun.


Gempa ranapkan tinggalan sejarah Kota Gaziantep berusia 2,200

0

BANGI, Selasa –  Gempa kuat yang melanda Turkiye semalam turut memusnahkan tinggalan sejarah.

Wilayah Kota Gaziantep musnah apabila digegar gempa berukuran 7.8 pada skala Richter ketika penduduk bumi wialayah tenggara Turkiye sedang nyenyak tidur.

Siapa tahu, gegaran selama 10 saat itu kini meruntuhkan puluhan bangunan dan telah pun meragut lebih 3,000 nyawa.

Kota Gaziantep, yang juga istana bersejarah  Turkiye berusia 2,200 tahun namun kini hancur sebahagian akibat gegaran.

Artikel berkaitan

Suhu politik Sabah reda, BN Sabah sokong tubuh Kerajaan Perpaduan

Lebih RM72.5 juta disalur ke Sekolah Swasta Cina sejak tahun 2019

Kelantan bubar DUN 22 Jun, beri laluan Pilihan Raya Negeri

PM arah JPA bincang isu gaji penjawat awam dengan Cuepacs

Gempa Turkiye & Syria: Arkitek apartmen mewah ditahan selepas larikan diri

Gaziantep Castle, which was built more than 2,200 years ago, collapsed during the earthquake
pic.twitter.com/i4GjMKMBwU

— BNO News Live (@BNODesk)
February 6, 2023

Menurut middle east eye
,  pusat gempa di daerah
Pazarcık, Kahramanmaraş telah menyebabkan istana bersejarah berkenaan runtuh walaupun terdapat beberapa benteng di bahagian timur, selatan dan tenggara kawasannya.

Serpihan besar seperti pagar besi di sekeliling struktur gelanggang istana bertaburan di atas jalan raya.

Malah tidak hanya itu, struktur tembok penahan di sebelah istana juga turut runtuh.

Menara pengawal Gaziantep ini digunakan sebagai menara pengawasan ketika zaman pemerintahan Rom dan telah bertahan kukuh beradab lamanya pada empayar Hitite.

Istana ini mempunyai 12 menara dan sebelum ini mempunyai parit di sekelilingnya. Sepanjang sejarah, tapak ini telah ditakluki dan ditakluk semula.

Pada tahun 661 M, istana itu hilang dari tangan Kristian, dengan dinasti Umayyah, yang berasal dari Mekah, menjadi pemilik barunya.

Ia kekal di tangan pemerintahan kerajaan Islam sehingga 962, apabila ia ditawan semula oleh Byzantine.

Pada tahun 1067, Empayar Seljuk mengambilnya dari Byzantine, sebelum Tentera Salib Kristian menawan istana itu pada tahun 1098.

Kemudian ia berpindah ke dinasti Ayyubiyah, yang telah diasaskan oleh penakluk Kurdish yang hebat Saladin, sultan pertama kedua-dua Syria dan Mesir.


Gempa Turkiye diramal pakar tiga hari sebelum kejadian

0

BANGI, Selasa –  Seorang pakar kajian solar, Frank Hoogerbeets berkata beliau telah menjangkakan akan berlaku gempa yang kuat di Turkiye dan Syria.

Hoogerbeets yang bertugas di  Kajian Geometri Sistem Solar,  (SSGS) yang  berpengkalan di Belanda telah membuat ramalan gempa bumi di kawasan bencana dengan anggara kekutan gempa pada 7.5 skala Richter.

Ciapan Frank Hoogerbeets tiga hari sebelum gempa melanda Turkiye, berhubung ramalan agensi SSGS.

Bagaimana pun semalam,  gegaran yang berpusat di Kota Gaziantep,  menghentak kawasan tenggara Turkiye dengan kekuatan 7.8 skala Richter ketika ramai sedang diulit mimpi.

Artikel berkaitan

Lantik Ahmad Zahid jadi TPM tak berpegang kepada kedaulatan undang-undang

Usul penubuhan Jabatan Kanak-Kanak kali kedua Jumaat ini

Serangan Terbaharu Pakatan Arab Saudi Korbankan 20 Nyawa

Shabery ingatkan pemimpin PH, kerajaan Anwar bukan jambatan konkrit

RM3.4 bilion tuntutan semula Wang Tidak Dituntut sehingga 31 Mei

Gegaran juga turut dirasakan sehingga ke negara jiran di Lubnan, Syria dan Cyprus.

Hoogerbeets dalam satu ciapannya pada 3 Februari lalu meramalkan satu gempa besar bakal melanda Turkiye.

Hoogerbeets menyiar semula ciapannya yang memuatkan  kajian agensi SSGEOS  yang mengatakan akan berlaku dalam seratus tahun satu gempa yang kuat di kawasan berkenaan.

Beliau juga menzahirkan rasa simpati kepada mangsa gempa bumi Turkiye.

Tidak sampai 12 jam gempa susulan berlaku dengan kekuatan 7.6 skala Richter menyebabkan ramai petugas kemanusiaan dan juga orang ramai lari lintang pukang ketika cuba menyelamatkan orang awam dari celahan runtuhan.

Pada awal pagi semalam jam 4:17 minit pagi waktu tempatan, gempa bumi kuat menggegar bumi Turkiye.

Puluhan bangunan runtuh, jumlah  mangsa juga kini menjangkau angka lebih 3,500 orang, 1,400 daripadanya adalah korban di Syria.

Yang meninggal dunia di Turki disahkan 2,400 orang manakala jumlah yang cedera ialah 16,000 mangsa.

Pasukan mencari dan menyelamat dari seluruh dunia bertumpu ke Turkiye terutama di kawasan  Kahramanmaraş.


Gempa bumi: 23 juta penduduk terjejas, angka korban lepasi 5,000

0

BANGI, Selasa – Pertubuhan Kesihatan Sedunia (WHO) memberi peringatan bahawa lebih 23 juta penduduk di kedua-dua negara mungkin terjejas akibat gempa bumi kuat yang melanda Turkiye dan Syria semalam.

Pertubuhan antarabangsa itu membayangkan bentuk bantuan jangka panjang amat diperlukan oleh golongan yang terjejas.

Pegawai Kecemasan Kanan WHO, Adelheid Marschang berkata, peta gambaran keseluruhan yang dibuat pihaknya menunjukkan bahawa 23 juta penduduk bakal terjejas berikutan bencana alam tersebut.

Artikel berkaitan

Israel selimutkan bukti dan kebenaran pembunuh Shireen Akleh

40 tahun kekal bersih rasuah, imej Singapura tercalar

14 juta penduduk Tianjin diarah jalani saringan COVID-19

Gempa Turkiye & Syria : White Helmets umum misi menyelamat mangsa terselamat berakhir

Abbas lawat Jenin, suntik semangat kepada rakyat Palestin

“Infrastruktur awam dan infrastruktur kesihatan sudah rosak di seluruh wilayah yang terjejas, terutamanya di Turki dan barat laut Syria,” katanya.

Marschang memberitahu, WHO menganggap keperluan utama yang sukar dipenuhi dalam masa terdekat adalah di Syria.

Dalam usaha terkini, pasukan penyelamat dilaporkan menggali runtuhan bangunan bagi mendapatkan mangsa yang tertimbus yang kini mencatatkan angka korban lebih 5,000 orang.

Ketua WHO, Tedros Adhanom Ghebreyesus pula menjelaskan, proses yang berlaku pada waktu ini melibatkan perlumbaan masa.

Pihaknya juga dilaporkan sedang menghantar bantuan segera ke kawasan itu.

“Kami menggerakkan bekalan kecemasan selain mengaktifkan rangkaian pasukan perubatan kecemasan WHO untuk menyediakan penjagaan kesihatan penting bagi mereka yang cedera dan paling terdedah kepada bahaya,” kata Ghebreyesus.

Dalam pada itu, Pihak Berkuasa Pengurusan Bencana dan Kecemasan Turkiye (AFAD) berkata, beberapa ribu bangunan ranap merentasi wilayah sempadan Turki-Syria, menambah lagi kesengsaraan di kawasan yang dilanda perang, pemberontakan, krisis pelarian dan wabak taun baru-baru ini.

Selain pasukan penyelamat, mangsa-mangsa yang terselamat juga kelihatan menggunakan tangan mereka tanpa bantuan alat teknikal untuk mengutip serpihan runtuhan blok pangsapuri berbilang tingkat.

Mereka cuba menyelamatkan ahli keluarga, rakan dan sesiapa sahaja yang terperangkap dalam runtuhan bangunan selepas gempa bumi pada ukuran 7.8 dan 7.5 magnitud melanda tenggara Turkiye semalam.


Kerajaan bincang manifesto di di Menara Dato’ Onn malam ini

0

BANGI, Selasa – Kerajaan dijangka mencari titik persefahaman dalam menterjemahkan manifesto atau akujanji parti-parti kerajaan pada mesyuarat Sekretariat Kerajaan Perpaduan di Menara Dato’ Onn, Pusat Dagangan Dunia (WTC) di Kuala Lumpur malam ini.

Timbalan Perdana Menteri, Datuk Seri Dr. Ahmad Zahid Hamidi berkata, perkara itu merupakan antara agenda bagi terus memperkukuh kerajaan yang bukan hanya dari segi politik semata-mata.

Menurut beliau, mesyuarat malam ini juga merupakan pertemuan pertama kali sekretariat itu yang melibatkan lima parti gabungan Kerajaan Perpaduan meliputi Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Parti Warisan.

“Malah, mungkin selepas lebih daripada 25 tahun, ini adalah kali pertama (Perdana Menteri) Datuk Seri Anwar Ibrahim datang semula ke Pusat Dagangan Dunia (WTC) sama-sama dengan parti lain.

Artikel berkaitan

Pemimpin Jangan Berlakon Bantu Rakyat

Basmi Pengasingan Kuasa

Anwar tidak terganggu tuduhan tindakan bermotif politik

KPDN Kedah ambil tindakan peniaga jual gula bersyarat

UMNO guna ‘pengundi hantu’ lulus usul tambahan – Khairy

“Apa yang penting bukan soal menjejakkan kaki tetapi mahu melihat daripada 148 Ahli Parlimen Kerajaaan Perpaduan dapat mewujudkan kesepaduan terutama dalam tempoh lima tahun mendatang.

“Ia agar Ahli Parlimen daripada pelbagai parti dapat terus memperkukuh kerajaan yang ada kerana sejak Pilihan Raya Umum ke-11 (PRU11) itu kali terakhir mana-mana kerajaan mempunyai suara dua per tiga majoriti,” katanya dalam sidang akhbar selepas menghadiri taklimat program pembangunan Pihak Berkuasa Kemajuan Pekebun Kecil Perusahaan Getah (Risda) di Kuala Lumpur.


Maritim rampas 23 bubu naga di Perairan Tanjung Karang

0

BANGI, Selasa – Agensi Penguatkuasaan Maritim Malaysia (Maritim Malaysia) Negeri Selangor merampas 23 bubu naga di Perairan Tanjung Karang pada Ahad.

Pengarahnya, V Siva Kumar berkata, operasi pada jam 12.30 tengah hari itu dijalankan selepas bot ronda Maritim melakukan tugasan mengesan satu pelampung mencurigakan di 3.1 nautika Barat Daya Tanjong Karang.

Menurut beliau, hasil pemeriksaan awal mendapati pelampung itu diikat dengan peralatan disyaki bubu naga.

Artikel berkaitan

KPM bincang kenaikan gaji guru ada kelayakan lebih tinggi

Rapid Rail Sdn Bhd Mohon Maaf Kerana Kesulitan

Gara-gara ditipu scammer, pesara guru hilang lebih RM500,000

Kampung Digital Melaka dilancarkan, perbaiki sistem penyampaian perkhidmatan

Maszlee beri bayangan bakal kembali dalam kerajaan

“Setelah menunggu kira-kira 30 minit, tiada bot nelayan yang menghampiri kawasan tersebut,” katanya dalam satu kenyataan pada Selasa.

Siva Kumar memberitahu, semua bubu naga itu dirampas dan dibawa ke Jeti Pasukan Polis Marin Pulau Indah untuk diserahkan kepada pegawai penyiasat.

Katanya, anggaran rampasan bubu naga bernilai RM1,150 dengan harga RM50 setiap set.

Ujar beliau, kes disiasat di bawah Seksyen 11 (3)(c) Akta Perikanan 1985 iaitu memasang atau menyebabkan dipasang apa-apa belat ikan, peralatan menangkap ikan atau peranti mengumpul ikan tanpa kebenaran bertulis daripada Ketua Pengarah Perikanan Malaysia.

“Maritim Malaysia tidak akan berkompromi terhadap pelanggaran undang-undang di Zon Maritim Malaysia dan akan terus membuat rondaan serta pemantauan di perairan negara,” tambahnya.


Mufti P. Pinang kesal orang Islam sertai perarakan kuil

0

BANGI, Selasa – Orang Islam terutamanya genarasi baharu dilihat semakin tidak sensitif dengan perkara yang boleh merosakkan iman serta akidah mereka.

Mufti Pulau Pinang, Datuk Seri Wan Salim Wan Mohd Noor berkata demikian ketika diminta mengulas mengenai satu video tular menunjukkan sekumpulan Muslim termasuk kanak-kanak berarak bersama pedati dengan menyorak perkataan ‘vel-vel’.

Video tular berdurasi 45 saat itu didakwa berlaku di Pulau Pinang namun tiada sebarang pengesahan daripada pihak berwajib mengenainya setakat ini.

Menurut Wan Salim, umat Islam dilarang (haram) menyertai aktiviti yang berkait dengan upacara keagamaan orang bukan Islam kerana dibimbangi perbuatan sedemikian boleh merosak keimanan mereka kepada agama Islam.

Artikel berkaitan

3 Adun DAP tak mahu Chow kekal KM P.Pinang

Tanah wakaf boleh bina lebuh raya tanpa tol, bukan sahaja untuk kubur

Nombor plat FF 1 bernilai RM1.2 juta milik Sultan Ibrahim

Industri filem tempatan mahu kerajaan luluskan pulangan duti hiburan 25%

29 lokasi lihat anak bulan petang ini

“Ramai orang Islam dilihat tidak lagi memelihara batas-batas hukum agama, jadi pihak berkuasa agama negeri-negeri hendaklah menjelaskan hukum ini kepada umat Islam dengan kerjasama seperti jawatankuasa qaryah, pegawai masjid, guru takmir dan sebagainya.

“Selain itu, ibu bapa, pendidik dan pimpinan masyarakat juga perlu memainkan peranan menjelaskan kepada generasi baharu umat Islam tentang hukum haram bagi kita menyertai upacara keagamaan atau ritual agama lain,” katanya.

Tambah beliau, pihaknya bimbang orang Muslim tersalah dalam memahami konsep toleransi beragama.

“Toleransi bermaksud rakyat Malaysia hendaklah menghormati kesemua agama yang dianut oleh kaum- kaum di negara ini.

“Bagi Islam pula, toleransi beragama digalakkan tetapi penyertataan umat Islam dalam upcara keagamaan bukan Islam adalah haram, bahkan dibimbangi boleh merosakkan akidah seorsng Muslim,” kata beliau. – MalaysiaGazette


PM lantik 5 individu anggotai badan penasihat khas Menteri Kewangan

0

BANGI, Selasa – Perdana Menteri, Datuk Seri Anwar Ibrahim melantik lima individu untuk menganggotai badan penasihat khas bagi membantu menasihati beliau selaku Menteri Kewangan.

Dalam satu hantaran di Twitternya, Anwar berkata, badan penasihat khas ini terdiri daripada golongan profesional serta pakar ekonomi dan akan diketuai oleh Penasihat Petronas, Tan Sri Hassan Marican.

Selain Hassan, badan penasihat khas ini akan dianggotai oleh Pengerusi Eksekutif FVSB, Dato’ Ahmad Fuad Md Ali; Profesor Ekonomi Universiti Sunway, Profesor Dr Yeah Kim Leng; Profesor Ekonomi Universiti Malaya, Dato’ Profesor Ulung Rajah Rasiah; dan Pengerusi Sarawak Energy Berhad, Datuk Amar Abdul Hamed Sepawi.

“Saya mengulangi pendirian bahawa badan penasihat khas yang dilantik ini tidak akan menerima sebarang bayaran daripada kerajaan,” katanya.

Artikel berkaitan

Tak cukup lagi ke orang Melayu berkorban?

Tiada halangan ahli politik masuk universiti

Agensi-Agensi Minta Mesyuarat PSC Diteruskan

Polis buka 240 kertas siasatan, tahan 15 individu

JAWI, SWCorp fokus tingkat kebersihan masjid dan surau

Sebelum ini, Anwar melantik anaknya, Nurul Izzah sebagai Penasihat Kanan Ekonomi dan Kewangan kepada Perdana Menteri.

Anwar berkata, beliau sendiri mempelawa Nurul Izzah untuk membantunya sebagai penasihat tanpa melibatkan bayaran elaun.

Bagaimanapun, Pelantikan Nurul Izzah mengundang berbagai reaksi dalam kalangan penyokong Pakatan Harapan (PH) dan pembangkang.

Kritikan utama terhadap pelantikan ini ialah ia merupakan satu bentuk nepotisme. Pelantikan ini dilihat sebagai bertentangan dengan agenda reformasi yang berhajat membasmi rasuah, kronisme dan nepotisme.

Rata-rata pengkritik mempunyai pandangan yang berbeza mengenai isu tersebut apabila sebahagiannya bersetuju kerana yakin pengalaman dan pendidikan bekas Ahli Parlimen Permatang Pauh itu sesuai dengan jawatan tersebut.


Sanusi sambut baik khabar angin Khairy sertai PN

0

BANGI, Selasa – Ketua Pengarah Pilihan Raya Pas Pusat, Datuk Seri Muhammad Sanusi Md Nor menyambut baik khabar angin penghijrahan bekas Ahli Parlimen Rembau, Khairy Jamaluddin ke Perikatan Nasional (PN) selepas dipecat daripada UMNO.

Katanya, ura-ura berkenaan diharap menjadi kenyataan kerana PN sentiasa mengalu-alukan pemimpin berkualiti dan hebat daripada UMNO.

Menurut beliau, penyertaan figura politik itu juga akan memberikan kesan positif dan kekuatan kepada PN terutama menjelang Pilihan Raya Negeri (PRN) di enam negeri pada tahun ini.

“Saya harap ia menjadi kenyataan, orang baik mai (datang), orang tidak bagus pergi berhimpun belah sana (PH),” katanya ketika ditemui di Majlis penyerahan surat hak milik, lesen menduduki sementara, hak milik sambungan dan cukai tanah di Dewan Cenderawasih Pendang, Kedah pada Selasa.

Artikel berkaitan

Dapatan kajian semakan Akta Pengemis selesai September ini

Peratusan keluar mengundi rendah, Shafie Ngah gesa rakyat keluar mengundi

Tujuh Ahli Parlimen ambil peluang tanding PRN

Mogok doktor kontrak bukan jalan penyelesaian – KP Kesihatan

Tarif Elektrik, Air Kekal Di Semenanjung, Harga Ayam Tidak Diapungkan

Tambah Menteri Besar Kedah itu, PN juga sentiasa membuka ruang untuk mana-mana individu yang dipecat atau digantung UMNO untuk menyertai parti itu sekiranya mereka berminat.

“Yang dibuang dari UMNO orang baik-baik, orang yang ada potensi hebat, KJ (Khairy) siapa kata tak hebat, siapa kata (Tan Sri) Annuar Musa, (Tan Sri) Noh Omar, (Datuk Seri) Shahidan Kassim, (Datuk Seri) Hishammuddin (Tun Hussein) tidak hebat, semua ini orang hebat, terkenal di seluruh Malaysia,” katanya.

Pada Isnin, Khairy dilaporkan menyatakan minat untuk bertanding dalam PRN Selangor.

Menurutnya, beberapa tawaran telah dibuat kepadanya, termasuklah jawatan Menteri Besar sekiranya menang.


Tiada rakyat Malaysia terjejas gempa di Syria

0

BANGI, Selasa – Menteri Luar, Datuk Seri Dr Zambry Abdul Kadir mengesahkan, tiada rakyat Malaysia di Syria terjejas akibat gempa bumi berdasarkan laporan diterima daripada konsul jeneral kehormat di negara itu.

Beliau berkata, rakyat Malaysia di Syria dinasihatkan sentiasa berwaspada dan mengikuti perkembangan serta nasihat terkini pihak berkuasa tempatan memandangkan gegaran susulan dijangka berlaku.

Beliau turut mengucapkan simpati dan takziah kepada mangsa dan keluarga mangsa serta kepada kerajaan dan rakyat Syria.

“Malaysia sedang bersiap sedia menghulurkan bantuan yang diperlukan bagi meringankan beban rakyat di kawasan terjejas akibat gempa bumi kuat semalam,” menurut kenyataan itu.

Artikel berkaitan

Hong Kong Lupuskan Ribuan Hamster Cegah COVID-19

PBB Siap Sedia Mulakan Operasi Bantuan Buat Tonga

Sudan : 459 maut, 4,072 cedera akibat konflik bersenjata

Israel seksa 700 tahanan Palestin dalam penjara

Israel terus menyerang Al-Aqsa pada penghujung Ramadan

Untuk bantuan, Zambry berkata, rakyat Malaysia boleh menghubungi Konsul Kehormat Malaysia di Syria melalui telefon di nombor +963 93324 5555 atau e-mel
samir@honconsuladvisor.my
.

Mereka juga boleh menghubungi Kedutaan Malaysia di Beirut melalui telefon di nombor +961 1787 144/166 atau e-mel
mwbeirut@kln.gov.my
 dan Kedutaan Malaysia di Amman di +962 6 590 2400 atau e-mel
mwamman@kln.gov.my
.

Dua gempa bumi kuat bermagnitud 7.8 dan 7.6 melanda selatan Turkiye semalam, yang turut menjejaskan negara jiran Syria.

Menurut kemas kini terbaru dikeluarkan Agensi Anadolu, bencana itu meragut sekurang-kurangnya 3,419 nyawa di Turkiye manakala 1,559 orang terbunuh di Syria. – Bernama


Tunku Abdul Aziz meninggal dunia

0

BANGI, Rabu –  Bekas senator, Tunku Abdul Aziz Ibrahim, meninggal dunia pada usia 89 tahun pada Selasa.

Kematiannya disahkan oleh anak saudaranya, Tengku Azman Tengku Zainal Abidin, menerusi perkongsian di Instagram.

Tunku Aziz yang juga seorang aktivis, menyertai DAP pada tahun 2008 dan pernah dilantik sebagai Naib Pengerusi parti itu.

Beliau meninggalkan parti terbabit pada tahun 2012.

Ketika hayatnya, beliau membantu mengasaskan Transparency International Malaysia pada 1998 dan kemudian dilantik sebagai Naib Pengerusinya sehingga Oktober 2002.

Beliau juga pernah berkhidmat sebagai Penasihat Khas kepada Kofi Annan yang juga Setiausaha Agung Pertubuhan Bangsa-Bangsa Bersatu (PBB) dari Februari 2006 hingga Januari 2007. – BH


6 penumpang maut nahas van di Genting Highlands

0

BANGI, Rabu – Enam maut dan lapan cedera selepas van persiaran yang dinaiki terbabit kemalangan di Kilometer 4.8 di laluan turun Genting Highlands – Kuala Lumpur tengah hari tadi.

Jabatan Bomba dan Penyelamat Malaysia (JBPM) Pahang dalam kenyataan memaklumkan laporan kemalangan diterima pada jam 1.15 tengah hari.

Menurut kenyataan itu, seramai 14 individu menaiki van berkenaan terdiri daripada 12 wanita dan dua lelaki.

Artikel berkaitan

Keadaan Salahuddin agak kritikal namun stabil – Dr Zaliha

Permainan harga, tawaran pakej dan kerenah Jemaah antara punca terkandas

Fenomena ‘Bossku’ dalam UMNO belum berakhir – Khairy

Tiada keperluan isytihar darurat banjir

“Saya rakam, tapi bukan untuk sebar video tu” – isteri bekas KPN

Van terbabit dipercayai terbabas mengakibatkan enam daripada penumpang maut di lokasi.

“Pasukan bomba mengeluarkan mangsa yang tersepit dengan menggunakan peralatan penyelamatan.

“Mangsa yang cedera diserahkan kepada pihak Kementerian Kesihatan (KKM) untuk dihantar ke hospital bagi menerima rawatan lanjut,” katanya.

Katanya, kes diserahkan kepada pihak polis untuk tindakan lanjut.

Difahamkan mangsa yang meninggal dunia terdiri daripada lima wanita dan seorang lelaki.

Mereka yang menaiki van dikatakan kumpulan pelancong dari Pulau Pinang dan selesai mengunjungi Genting Highlands.

Lapan mangsa yang cedera dikejarkan ke Hospital Bentong dan Hospital Kuala Lumpur.


Ahli Parlimen langgar peraturan, berdepan penalti sehingga RM10,000

0

BANGI, Rabu – Ahli Parlimen yang melanggar peraturan termasuk membuat kenyataan berbaur seksis dalam sidang berisiko berdepan tindakan penalti sehingga RM10,000.

Yang Dipertua Dewan Rakyat, Datuk Johari Abdul, berkata tindakan itu boleh dilaksanakan melalui penggubalan satu peraturan yang jelas yang sedang diusahakan.

“Saya sudah berbincang dengan Yang Dipertua Dewan Negara, Tan Sri Rais Yatim untuk kita duduk dan menggubal satu peraturan jelas.

“Melalui Akta Majlis Parlimen (Keistimewaan dan Kuasa) boleh bagi penalti cuma RM1,000, mungkin kita boleh pergi sehingga RM10,000, kita tak tahu. Kita akan bekerjasama dengan Dewan Negara (bagi tujuan itu),” katanya kepada pemberita selepas majlis temu mesra Yang Dipertua Dewan Rakyat bersama pengamal media, di Parlimen hari ini.

Sebelum ini, BH melaporkan Johari memaklumkan mahu melaksanakan beberapa pembaharuan bagi memperkasa Parlimen, termasuk mengenakan tindakan lebih berat terhadap Ahli Parlimen yang mengeluarkan kenyataan perkauman, menghina dan mendiskriminasi jantina.

Artikel berkaitan

20 Pengajar & Pelajar Di Jempol Disahkan Positif

Inspektor Sheila didakwa ugut, aibkan kehormatan

Pertuduhan salah guna jawatan tidak dedahkan kesalahan Muhyiddin – Teh Poh Teik

Dr Muhammad Faiz letak jawatan Ahli Majlis Pimpinan Tertinggi BERSATU

Melabur dalam dana ASB tidak merugikan

Katanya, hukuman boleh dikenakan termasuk denda RM1,000 yang termaktub dalam Akta Majlis Parlimen (Keistimewaan dan Kuasa) 1952 yang tidak pernah digunakan, serta penggantungan daripada Parlimen selama enam bulan yang jarang digunakan Speaker terdahulu.

Sementara itu, Johari berkata, semua Ahli Parlimen yang tidak memegang jawatan eksekutif termasuk pembangkang digesa menyertai Jawatankuasa Pilihan Khas Parlimen melalui mesyuarat pertama Parlimen ke-15 yang dijadual bermula Isnin ini.

Johari berkata, pihaknya bersedia menambah sehingga 13 Jawatankuasa Pilihan Khas Parlimen bagi memastikan semua Ahli Parlimen kerajaan berpeluang menyertai jawatankuasa terbabit.

Beliau berkata, pihaknya akan mempengerusikan perbincangan yang akan berlangsung Isnin bagi menghidupkan semula Jawatankuasa Pilihan Khas yang memerlukan keahlian baharu.

“Saya mahu Ahli Parlimen ‘backbencher’ sama ada dari kerajaan atau pembangkang berada dalam jawatankuasa khas ini di mana semua pihak mempunyai peranannya.

“Perbincangan akan dibuat bulan ini…daripada 10 jawatankuasa khas akan tambah kepada 13.

“Mereka akan diberikan kakitangan dan peruntukan bagi setiap jawatankuasa khas…setiap jawatankuasa khas mungkin lapan hingga 10 orang tidak termasuk eksekutif.

“Ahli Parlimen patut menunjukkan prestasi cemerlang…mereka tidak boleh membuat aduan tidak mempunyai masa yang cukup untuk berdebat dalam dewan kerana mereka perlu menunjukkan prestasi dalam jawatankuasa itu,” katanya.

Johari turut mencadangkan media supaya menubuhkan jawatankuasa bagi melancarkan perjalanan wartawan dan jurugambar sepanjang membuat liputan persidangan Dewan Rakyat.

Secara keseluruhan terdapat 222 Ahli Parlimen yang mana backbencher merupakan mereka yang tidak memegang jawatan eksekutif iaitu menteri dan timbalan menteri.

Pada sesi penggal Parlimen sebelum ini, terdapat 10 Jawatankuasa Pilihan Khas Parlimen termasuk Jawatankuasa Pilihan Khas Pendidikan dan Jawatankuasa Pilihan Khas Hal Ehwal Wanita dan Kanak-Kanak.

Sementara itu, Johari yang dilantik sebagai Yang Dipertua Dewan Rakyat pada 19 Disember, berkata beliau meminta untuk hanya merujuk kepada kenyataannya sebelum ini berhubung isu pelantikan anaknya, Mohammed Iqbal sebagai pegawai tugas-tugas khas.

Sebelum ini, Johari akan mempertimbangkan untuk memohon pelantikan anaknya itu selepas kerana berpendapat Mohammed Iqbal mempunyai kelayakan. – BH


Ahli UMNO dipecat sedang giat memasarkan diri – Puad Zarkashi

0

BANGI, Rabu – Ahli Majlis Kerja Tertinggi (MKT) UMNO, Datuk Dr. Mohd. Puad Zarkashi mendakwa, individu yang digantung dan dipecat oleh parti kini semakin meroyan kerana mereka mahu ‘memasarkan’ diri sendiri.

Katanya, mereka yang mahu dirinya dipecat lagi kuat meroyan.

“Kenapa? Supaya nilai pasaran diri mereka lagi mahal. Lobi tawaran terbaik.

Artikel berkaitan

Mungkin ada rakyat Malaysia jadi tali barut – Azalina

PN yakin mampu rampas Selangor – Muhyiddin

17 Korban Banjir Di Selangor

Sabitan Najib Bersalah Kes SRC Kekal, Aibkan Negara

Hentikan Bersubahat Dalam Penjualan Arak – ISMA

“Ada yang dapat tawaran calon pilihan raya negeri (PRN), bakal menteri besar, DJ (juruhebah)dan penasihat. Mereka puas kalau parti asalnya porak-poranda,” katanya dalam hantaran Facebook hari ini.

Pada 27 Januari lalu, MKT UMNO memutuskan untuk memecat seramai 42 ahlinya melibatkan lima orang ahli UMNO Bahagian Pasir Gudang, sembilan ahli UMNO Bahagian Putrajaya, dua orang ahli UMNO Bahagian Tanjung Karang dan 26 orang ahli parti dari Pahang.

Antara yang dipecat ialah bekas Ketua Pergerakan Pemuda UMNO, Khairy Jamaluddin dan bekas Ketua UMNO Bahagian Tanjung Karang, Tan Sri Noh Omar.

Pemimpin-pemimpin UMNO yang digantung selama enam tahun termasuk Ketua UMNO Bahagian Sembrong, Datuk Seri Hishammuddin Tun Hussein; Naib Ketua Pemuda UMNO, Shahril Sufian Hamdan; Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Salim Shariff.


Ibrah daripada ujian mangsa gempa Turkiye-Syria

0

“Sesungguhnya, Kami akan menguji kamu semua dengan sedikit ketakutan, kelaparan, kekurangan harta benda, nyawa (penyakit) dan kekurangan hasil mahsul bumi. Beruntunglah bagi mereka yang sabar atas segala dugaan itu.”
(Surah al-Baqarah, ayat 155)

Ulama seperti Ibn Kathir berpendapat, penyakit salah satu daripada ujian Allah SWT yang sangat berat ke atas hamba-Nya. Tiada seorangpun manusia waras akan gembira dengan penyakit yang menimpa mereka.

Daripada Abu Sa’id Al Khudri dan Abu Hurairah RA, daripada Nabi SAW bersabda: “Tidaklah seorang Muslim yang ditimpa suatu penyakit dan keletihan, kegusaran dan kesedihan, gangguan dan kesusahan, bahkan duri yang melukainya melainkan Allah SWT akan menghapus kesalahan-kesalahannya.”
(Hadith riwayat al-Bukhari, No: 5641, Muslim, No: 2573, at-Tirmizi, No: 966, Ahmad, No: 7684, 8070, 10714)

Hakikatnya bila kita sakit, kita rasa
‘lonely’
 bersendirian walaupun dikelilingi suami, ahli keluarga dan sahabat-sahabat yang sentiasa mendoa serta mengingatkan kita tentang hikmah sakit.

Artikel berkaitan

Jangan cuba jadi petualang negara

Rakyat Malaysia mahu percaya cerita siapa?

Coldplay, LGBT, DAP: Mana satu intan, mana satu permata?

UMNO kini ibarat sebuah parti ‘langau’

Salah sendiri jika UMNO ditolak pengundi Melayu

Kita berasakan yang orang tak akan faham perasaan kita, orang asik suruh sabar tetapi kita yang mengalami sakit berasakan diri
‘useless’
, tidak berguna dan menyusahkan orang lain.

Saya sendiri mengalami sakit kaki kiri selama tiga minggu, setiap hari kebas, sakit daripada tapak kaki sampai ke paha, hampir tidak boleh tidur setiap malam.

Semua pergerakan menyakit dan memenatkan. Pelbagai ubatan diambil tetapi tiada yang betul- betul memberi kesembuhan.

Saya boleh dikatakan agak
‘depressed’
 dengan keadaan ini sebab saya biasa bergerak, turun KL untuk bermesyuarat sehingga beberapa hari.

Jadi, boleh difahami kenapa saya selalu menangis, marah-marah dan mencari kesalahan sendiri serta dosa-dosa yang telah saya lakukan.

Saya sentiasa meratib sakit-sakitnya, tak tahan dan kadang-kadang berzikir juga bila ingat Allah. Kita hanya insan biasa yang sentiasa berdosa dan melakukan kesilapan.

Saya bukan menolak takdir Allah tetapi saya cuba nak
‘rationalise’
 kenapa saya sakit. Alhamdulillah peringatan itu datang dalam pelbagai cara untuk saya tidak sentiasa murung dan bimbang bilalah akan sembuh penyakit saya ini. Keresahan ini bertambah dari hari ke hari dan macam tiada penghujungnya.

Pertama, suami saya sentiasa mendoakan, memberi kata-kata semangat dan menyedarkan saya tentang kebesaran Allah, hikmah Allah mendatangkan sakit dan cuba memberi rawatan terbaik buat saya. Terima kasih tidak terhingga kepada Encik Suami yang sama-sama berasakan kesakitan saya walaupun kadangkala tidak nampak macam dia peduli sangat.

Kedua, ibu saya yang sudah berumur 84 tahun selalu menelefon saya (lebih daripada saya menelefon dia sebenarnya dan saya minta ampun tentang itu) mendoakan saya setiap hari, setiap kali solat dan setiap kali telefon. Terima kasih mak untuk segala-galanya.

Alhamdulillah, anak-anak juga sentiasa mengalakkan saya untuk melakukan fisioterapi, mendoakan dan menemani saya semasa membuat rawatan di hospital, syukur pada Allah dikurniakan anak-anak dan menantu-menantu yang soleh, solehah dan memahami keadaan fizikal saya.

Juga kepada cucu-cucu yang sentiasa mendatangkan kegembiraan, menghapuskan keresahan dan memahami penyakit nenek mereka.

Ketiga, ikhwah dan akhwat, kawan-kawan serta kakitangan TV Pertiwi yang selalu mesej, menziarahi dan mendoakan dengan doa-doa yang murni dan menenangkan hati. Ingatilah akhwat, ziarah tu menenangkan, memberi semangat dan mengurangkan
‘depression’
 serta tekanan yang dialami pesakit.

Boleh saya katakan keempat-empat perkara ini yang memberikan saya galakan untuk bangun setiap hari, meneruskan kehidupan ini dan tabah menghadapi dugaan-dugaan di samping ibadah-ibadah yang kita lakukan setiap hari.

Saya sebelum ini tidak pernah murung atau
`depressed’
sebab saya selalu seboleh-bolehnya menolak kebimbangan (
anxieties
) yang timbul dan cuba mencari sisi yang positif di sebalik setiap ujian dan musibah.

Walaupun kadang-kadang ujian itu tiba dalam pelbagai bentuk tetapi saya selalu menepisnya dan berdoa kepada Allah agar sentiasa dikurniakan kebaikan dalam setiap dugaan.

Tetapi sakit kali ini memang menginsafkan, mengeluarkan perasaan-perasaan yang tidak pernah saya rasakan sebelum ini. Sakit yang tak tertahan, murung, tak boleh tidur, bergerak menggunakan tongkat, tak boleh keluar ke kedai, susah nak ke tandas serta hal-hal yang kita
‘take for granted’
 setiap hari.

Tidak boleh saya bayangkan bagaimana keadaan pesakit- pesakit sama ada yang tua mahupun yang muda yang mengalami sakit yang kronik dan yang tiada harapan untuk hidup.

Begitu juga yang bertarung nyawa untuk hidup seperti yang dialami orang-orang yang ditimpa bencana seperti gempa bumi di Turkiye dan Syria sekarang.

Hati saya tersentuh saat melihat sekeping gambar seorang kakak yang masih kecil menyelamatkan adiknya dengan meletakkan tangannya di bawah runtuhan bangunan dan apabila dikeluarkan, masih mampu tersenyum lagi.

Subhanallah! Saya akan ambil ibrah atau pengajaran daripada anak kecil yang tersenyum ini.

Akhir kata, moga Allah permudahkan semua urusan duniawi dan ukhrawi kita dan moga kita semua dikurniakan kesihatan yang baik dan sembuh sebaiknya daripada segala kesakitan fizikal, mental dan rohani.

DR NORZILA BAHARIN /
Pengerusi TV Pertiwi


Isu Batu Puteh: Kerajaan serah kepada Parlimen buat keputusan

0

BANGI, Rabu – Kerajaan menyerahkan kepada Parlimen untuk membuat keputusan mengenai tindakan yang perlu diambil membabitkan isu Pulau Batu Puteh.

Perdana Menteri, Datuk Seri Anwar Ibrahim berkata, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said menyediakan Kertas Putih mengenainya.

Menyifatkan itu sebagai isu yang tidak berkesudahan, Anwar berkata, laporan pasukan khas membantah keputusan pentadbiran sebelum ini untuk merayu keputusan Mahkamah Keadilan Antarabangsa (ICJ).

Beliau berkata, akibatnya negara terlepas satu wilayah kepada Singapura.

Artikel berkaitan

11 Tahun Menetap, Kali Pertama Alami Banjir

Mahkamah tolak tangguh bicara ubah wang haram, elak cukai Rosmah

Ramadan : rakyat dinasihat jangan membazir makanan – Agong

Konsert Coldplay tiada manfaat kepada rakyat, negara

Dakwaan kes Menteri buat kecoh di KLIA disiasat rapi -PM

“Menteri undang-undang akan menyiapkan kertas menteri atau kertas putih mengenai sekali lagi isu Batu Puteh yang tidak berkesudahan.

“Sebab itu, Jemaah Menteri bincang panjang mengenai langkah-langkah yang harus diambil.

“Keputusannya (meletakkan kepada) kebijaksanaan Parlimen, selepas memberikan maklumat lengkap mengenai keadaan sebenarnya,” katanya pada sidang media selepas mempengerusi mesyuarat Jemaah Menteri di Putrajaya hari ini.

Batu Puteh ialah sebuah batu tunggul kira-kira 7.7 batu nautika (14 km), selatan Tanjung Penyusup, Johor dan 25 batu nautika (44 km) timur Singapura.

Kawasan itu kini menjadi milik Singapura susulan pertikaian dibawa Malaysia dan Singapura ke Mahkamah Keadilan Antarabangs (ICJ) pada 2003.

ICJ pada 2008 memutuskan Batu Puteh milik Singapura.

Baru-baru ini dalam penulisan oleh Azalina, beliau menyatakan Batu Puteh yang terletak di pintu masuk timur Selat Singapura, mempunyai rumah api, helipad, loji penyahgaraman dan lebih penting lagi stesen penyiaran semula tentera.

Sebelum ini dilaporkan ada penemuan tiga dokumen di National Archives of the United Kingdom antara 4 Ogos 2016 dan 30 Januari 2017 yang mendorong Malaysia memohon semakan semula keputusan ICJ berhubung Batu Puteh pada 2 Februari 2017 di bawah pimpinan kerajaan Barisan Nasional (BN).


Johari pertahan keputusan lantik anak jadi pegawai khas Parlimen

0

BANGI, Rabu – Datuk Johari Abdul mengulangi kenyataan bahawa anaknya mempunyai pengalaman dan kelayakan sebagai Pegawai Tugas-tugas Khas kepada Yang di-Pertua Dewan Rakyat.

Johari yang dilantik sebagai Speaker Dewan Rakyat pada 19 Disember lalu meminta media merujuk kepada kenyataan beliau sebelum ini.

“Rujuk kenyataan saya sebelum ini,” katanya ringkas kepada media dalam majlis temu mesra Yang di-Pertua Dewan Rakyat bersama pengamal media tahun 2023 di Parlimen hari ini.

Johari pada Jumaat lalu berkata, beliau akan mempertimbangkan untuk memohon pelantikan anak sulung, Mohamad Iqbal sebagai pegawainya.

Artikel berkaitan

Kenyataan Setiausaha PAS Selangor Tidak Tepat

Vape musnahkan generasi tahfiz, pondok

Raja Rozela bersara awal, Mohd Dusuki ketuai pendakwaan kes Zahid

Gelar kerajaan zina, calon PN Parlimen Padang Serai perlu disiasat – Fahmi Fadzil

Filem berbaur lucah: FINAS boleh batal lesen jika ada kecurangan, fraud atau keburukan akhlak

Bekas Ahli Parlimen Sungai Petani itu turut mengesahkan Mohammed Iqbal menjadi pegawainya sejak 14 tahun lalu.

Malah jelas Johari, elaun dan gaji Mohamed Iqbal dibayar beliau sendiri.

“Kalau saya rasa dia (Mohammed Iqbal) layak dan sesuai, saya akan buat permohonan, buat masa ini dia ditempatkan di sini sebab saya ada di sini,” katanya menurut laporan media sebelum ini.

Sebelum ini, tular dakwaan Johari telah melantik anaknya sendiri untuk bertugas sebagai  pegawai tugas-tugas khas di pejabatnya.

Melalui portal rasmi Parlimen, ia meletakkan nama Mohammed Iqbal sebagai Pegawai Tugas-tugas Khas Yang di-Pertua Dewan Rakyat 1.


Jumlah kematian gempa bumi Turkiye, Syria meningkat melebihi 11,200

0

BANGI, Rabu – Angka kematian akibat gempa bumi kuat yang melanda Turkiye dan Syria meningkat melebihi 11,200 hari ini ketika penyelamat berusaha menyelamatkan mangsa terselamat yang terperangkap di bawah runtuhan dalam musim sejuk.

Pegawai dan petugas perubatan berkata, 8,574 orang maut di Turkiye dan 2,662 di Syria akibat gempa bumi 7.8 magnitud kelmarin, menjadikan jumlah keseluruhan 11,236.

“Hampir 50,000 orang turut cedera di Turkiye dan 5,000 lagi di Syria,” kata pegawai dan penyelamat di kedua-dua pihak.

Presiden Turkiye, Recep Tayyip Erdogan memberi maklumat terkini mengenai angka korban semasa lawatan ke Kahramanmaras, sebuah bandar di selatan Turkiye di pusat gempa awal.

Artikel berkaitan

AS tuntut TikTok jual kepentingan

Israel lanjut tempoh tahanan Khalil Awawdeh

Hong Kong Lupuskan Ribuan Hamster Cegah COVID-19

Keganasan bermotifkan etnik semakin menggila di Sudan

Sekatan terhadap rakyat Palestin ke Al-Aqsa ketika Ramadan

Imej televisyen menunjukkan beliau memeluk seorang wanita tua yang menangis dan berjalan melalui orang ramai menuju ke khemah bantuan kemanusiaan Bulan Sabit Merah.

Menghadapi pemilihan semula yang sukar pada 14 Mei, Erdogan berjanji untuk membina semula kawasan yang rosak dalam tempoh setahun.

Beliau juga kelihatan menolak kritikan bahawa tindak balas kerajaan terhadap bencana terburuk Turkiye dalam beberapa dekad adalah perlahan.

“Pada mulanya terdapat isu di lapangan terbang dan di jalan raya tetapi hari ini keadaan semakin mudah dan esok ia akan menjadi lebih mudah,” katanya dalam kenyataan di televisyen.

“Kami telah menggerakkan semua sumber kami,” tambahnya.

“Negeri menjalankan tugasnya.” – BeritaHarian


Kerajaan akan tambah baik undang-undang kesalahan menghendap

0

BANGI, Rabu – Kerajaan bercadang menambahbaik draf dua Rang Undang-Undang (RUU) yang telah dibentangkan di Dewan Rakyat tahun lalu bagi memastikan penekanan kepada kesalahan itu secara holistik dan merangkumi semua aspek perundangan.

Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata, dua RUU itu ialah Kanun Keseksaan (Pindaan) 2022 dan Kanun Tatacara Jenayah (Pindaan) (No. 2) 2022 berhubung kesalahan menghendap.

RUU itu telah dibentangkan bagi bacaan kali pertama di Dewan Rakyat pada 4 Ogos 2022, bacaan kali kedua dan ketiga pada 3 Oktober 2022 dan telah diluluskan selepas mendapat undi lebih suara daripada 192 Ahli Dewan Rakyat yang hadir.

Bagaimanapun, berikutan pembubaran Parlimen pada 10 Oktober 2022, RUU berkenaan tidak dapat dibentangkan di Dewan Negara pada sidang Parlimen yang sama dan perlu dibentang semula di pada sidang akan datang.

Artikel berkaitan

Sultan Selangor Tarik Balik Darjah Kebesaran OC Pahang

DUN Pulau Pinang bubar 28 Jun

Lantikan Pengerusi MARA bertentangan pendirian PH – Khairy

Inspektor wanita tular ditahan polis, satu lagi klip video aksi ‘garang’ tersebar

Bukan masa sesuai perkenalkan semula GST

“Selepas kerajaan ditubuhkan, saya tetap komited untuk mewujudkan undang-undang berhubung kesalahan menghendap.

“Sejak Januari lalu, saya telah mengadakan sesi libat urus dengan pelbagai pihak berkepentingan seperti Jabatan Peguam Negara, Bahagian Hal Ehwal Undang-Undang Jabatan Perdana Menteri, Women’s Aid Organisation dan Badan Peguam Malaysia bagi meneliti semula peruntukan dua RUU ini dan mendapatkan pandangan mereka.

“Justeru, satu Memorandum Jemaah Menteri berhubung RUU ini akan dibentangkan kepada Jemaah Menteri oleh Datuk Seri Azalina Othman Said dalam masa terdekat,” katanya dalam kenyataan hari ini.

Menurut Ramkarpal, kedua RUU itu tertakluk kepada kelulusan Jemaah Menteri untuk dibentang semula di Dewan Rakyat pada sidang Parlimen minggu depan. – MalaysiaGazette


Kertas Putih perolehan vaksin Covid-19 tidak ikut prosedur

0

BANGI, Rabu – Kertas Putih berkaitan perolehan dan kos pembelian vaksin Covid-19 yang didapati tidak mengikut prosedur sebelum ini bakal dibentangkan pada persidangan Parlimen akan datang.

Perdana Menteri, Datuk Seri Anwar Ibrahim berkata, perolehan bekalan vaksin itu dilakukan oleh Menteri Kesihatan ketika itu tanpa melalui persetujuan Peguam Negara (AG).

Dalam sidang media selepas mempengerusikan mesyuarat Kabinet di Putrajaya hari ini, Anwar berkata, Menteri Kesihatan, Dr Zaliha Mustafa akan memperincikan perkara tersebut apabila Kertas Putih berkenaan dibentangkan nanti.

“Kertas Putih ini akan dibentangkan kerana pada peringkat awal dikesan terdapat ketirisan kerana dipercayai tidak melalui peraturan atau proses yang sepatutnya. Perolehan bagi sesetengah vaksin ini amat diragui dari segi jumlah dan kos yang terlibat,” katanya.

Artikel berkaitan

KKD, MCMC diminta pantau hantaran naratif kaum, agama oleh ahli politik

Pak Jamil Hayat, banduan seumur hayat paling lama dipenjara kini bebas

Kes saman Altantuya: Kerajaan, Razak Baginda failkan rayuan

Kematian akibat tibi di Malaysia meningkat tahun lalu

Nama Tengku Zafrul ‘tercicir’ daripada senarai calon BN

Tanpa mendedahkan menteri terlibat yang perlu memberi penjelasan, Anwar berkata, perkara utama ialah bukan siapa menteri tetapi menteri-menteri terlibat perlu jawab dan memberi penjelasan berhubung perkara itu.

Kementerian Kewangan (MoF) sebelum ini menurunkan kuasa kepada Kementerian Kesihatan (KKM) dan Kementerian Sains, Teknologi dan Inovasi (MOSTI) bagi memuktamadkan perolehan vaksin di peringkat kementerian masing-masing.

Langkah tersebut merupakan sebahagian daripada usaha untuk memudah cara dan menyegerakan pelaksanaan Program Imunisasi Covid-19 Kebangsaan (PICK).


KPT tidak kompromi dakwaan UiTM Holdings rugi RM157 juta

0

BANGI, Rabu – Kementerian Pendidikan Tinggi (KPT) mengalu-alukan sebarang bentuk siasatan dijalankan berhubung dakwaan ketidakcekapan dan ketirisan membabitkan kerugian RM157 juta oleh UiTM Holdings.

Menterinya, Datuk Seri Mohamed Khaled Nordin berkata, pihak-pihak yang berkaitan diarah untuk memberikan kerjasama yang sewajarnya terhadap kes itu.

Beliau berkata, penekanan khusus akan melibatkan nilai integriti dan tata kelola dalam tadbir urus universiti termasuk berpandukan kepada UniTP Green Book (Enhancing University Board Governance and Effectiveness).

Artikel berkaitan

JAINJ, PDRM buru pengikut ajaran sesat Si Hulk

Rozaid ganti Wan Nurzila di PMO

Anwar peroleh injunksi sementara halang Sanusi ulang kenyataan fitnah

KPKM akan teliti masalah lambakan sayuran di Tanah Tinggi Lojing

Pengampunan Najib: UMNO ada hak mohon, keputusan bergantung kepada Agong

“Selain daripada siasatan yang dijalankan, KPT akan membuat semakan dan penambahbaikan terhadap garis panduan yang telah ditetapkan berkenaan pengurusan syarikat pegangan universiti serta mengukur kepatuhan oleh syarikat yang berkaitan.

“KPT menegaskan tidak akan berkompromi sekiranya berlaku sebarang pelanggaran atau ketidakpatuhan terhadap garis panduan yang ditetapkan atau undang-undang sedia ada yang terpakai,” katanya menerusi kenyataan akhbar hari ini.

Katanya, KPT mengambil maklum terhadap laporan akhbar bertajuk ‘UiTM Holdings rugi RM157 juta yang disiarkan media baru-baru ini.

Mohamed Khaled berkata, jumlah RM157 juta yang dilaporkan tersebut adalah berdasarkan kepada kiraan kerugian sebelum cukai terkumpul selama empat tahun iaitu bagi tahun 2017, 2018, 2019 dan 2021.

Menurutnya, keuntungan sebelum cukai terkumpul yang dilaporkan bagi tahun 2011, 2013, 2014, 2015 dan 2016 adalah sekitar RM26 juta.

“UiTM Holdings Sdn Bhd merupakan sebuah syarikat pegangan pelaburan milik penuh UiTM yang menguruskan lapan buah syarikat berkaitan tenaga, penjagaan kesihatan, teknologi dan kreatif,” katanya.


Malaysia salur lebih AS$2 juta kepada Turkiye, Syria

0

BANGI, Rabu – Kerajaan Malaysia menyalurkan lebih AS$2 juta (RM8.6 juta) kepada Turkiye dan Syria susulan gempa kuat berlaku di negara tersebut.

Perdana Menteri, Datuk Seri Anwar Ibrahim berkata, jumlah tersebut termasuklah sumbangan daripada Sultan Johor, Sultan Ibrahim Sultan Iskandar sebanyak AS$1 juta (RM4.3 juta) dan kerajaan Malaysia AS$1 juta (RM4.3 juta).

“Majlis Agama Wilayah Persekutuan akan membuat sumbangan tambahan sebanyak RM10 juta,” katanya menerusi sidang akhbar selepas mempengerusikan mesyuarat Kabinet di Putrajaya pada Rabu.

Sementara itu, kerajaan juga akan menghantar kumpulan kedua Pasukan Mencari dan Menyelamat Khas Malaysia (SMART) ke Turkiye malam ini bagi membantu operasi CARILAMAT di negara yang dilanda tragedi gempa bumi itu.

Artikel berkaitan

Pengarah Filem Mentega Terbang beri keterangan di Bukit Aman

KADAR PENGGUNAAN KATIL DI TERENGGANU MEMBIMBANGKAN

Harga Ayam Melambung Beri Kesan Kepada Peniaga

Longgokan Sisa Kayu Berpunca Daripada Fenomena ‘Kepala Air’

Kes Dera: Jeritan Mangsa Dorong Keinginan Pelaku

Anwar berkata, ia akan membabitkan seramai 70 anggota iaitu masing-masing 20 daripada Angkatan Pertahanan Awam Malaysia (APM) dan Jawatankuasa Pengurusan Bencana Pusat, Agensi Pengurusan Bencana Negara (NADMA), serta 30 anggota Jabatan Bomba dan Penyelamat Malaysia (JBPM).

Perdana Menteri berkata, ia susulan keberkesanan peranan
pasukan pertama
 yang dihantar ke Turkiye pada malam Isnin lalu.

“Pasukan pertama dilihat sangat berkesan dan pihak Turkiye meminta supaya bantuan ditambah,” katanya.


Muda terkilan tidak dijemput ke mesyuarat Sekretariat Kerajaan Perpaduan

0

BANGI, Rabu – Parti Ikatan Demokratik Malaysia (Muda) menyuarakan rasa terkilan selepas tidak diundang menghadiri mesyuarat pertama Sekretariat Kerajaan Perpaduan di Menara Dato’ Onn, Kuala Lumpur malam tadi.

Setiausaha Agung Muda, Amir Abd Hadi menjelaskan, mereka tidak menerima sebaran jemputan termasuk menerusi surat, mesej atau e-mel.

“Saya Setiausaha Agung parti. Kalau ada sebarang komunikasi, sudah tentu melalui saya. Tidak ada surat, mesej, e-mel yang diterima. Kami hanya tahu ia berlangsung daripada media,” katanya hari ini.

Artikel berkaitan

Dewan Serbaguna & Ruang Solat dinamakan sempena Siti Sarah

Ahli Parlimen Wanita DAP Bermulut Jahat – Tajuddin

Hadi sedia diheret ke mahkamah, Ketua Pembangkang sudah dilantik

2.4 Juta Kenderaan Dijangka Masuk Ke Pantai Timur

Rais saran Jawatankuasa Khas Dewan Negara bincang segera isu UEC

Malam tadi berlangsung mesyuarat pertama Sekretariat Kerajaan Perpaduan yang dipengerusikan Perdana Menteri, Datuk Seri Anwar Ibrahim yang turut dihadiri semua pemimpin parti yang membentuk Kerajaan Perpaduan ketika ini.

Namun, kelibat pemimpin utama atau wakil dari Muda tidak kelihatan.

Pada sidang media selepas mesyuarat itu, Anwar memaklumkan penubuhan tiga jawatankuasa melibatkan semua parti dalam kerajaan iaitu Jawatankuasa Strategi, Jawatankuasa Pilihan Raya serta Jawatankuasa Pemantauan Agenda Kerajaan dan Politik.

Mengulas lanjut, Amir berharap sedikit taklimat diberikan kepada mereka bagi membolehkan parti itu yang kini menjadi sebahagian kerajaan mengetahui sedikit perkembangan hasil mesyuarat berkenaan.

“Khabarnya semalam berlangsung mesyuarat Sekretariat Kerajaan Perpaduan. Nampak ada logo Muda. Tapi (Muda) tak tahu apa-apa. Tak ada jemputan. Tak ada makluman. Tahu-tahu dah ada keputusan.

“Mungkin sekurang-kurangnya, boleh bagi taklimat hasil mesyuarat?” katanya.

Cadangan penubuhan sekretariat itu sebelum ini diluluskan kerajaan dan dimaklumkan oleh Timbalan Perdana Menteri, Datuk Seri Dr Ahmad Zahid Hamidi ketika Perhimpunan Agung UMNO (PAU) 2022 lalu.


NGO dialukan terlibat dalam misi bantuan kemanusiaan ke Turkiye, Syria

0

BANGI, Rabu – Kementerian Luar dan Agensi Pengurusan Bencana Negara (NADMA) Malaysia mengalu-alukan penglibatan badan bukan kerajaan (NGO) dalam misi penyaluran bantuan kemanusiaan ke Turkiye dan Syria.

Kementerian itu dalam satu kenyataan akhbar pada Rabu memaklumkan bahawa semua NGO yang ingin menyampaikan bantuan ke Turkiye dan Syria perlu berdaftar dengan NADMA melalui e-mel
spks@nadma.gov.my
 bagi tujuan penyelarasan.

Bagi pihak yang ingin menyertai misi bantuan kemanusiaan ke Turkiye, maklumat butiran delegasi serta senarai bantuan dan peralatan yang ingin dibawa masuk juga perlu dimaklumkan melalui e-mel itu.

Artikel berkaitan

Kapal pengawal pantai China “The Monster” awasi projek gas Petronas

Penduduk Berjanji Berdiri Teguh Selepas Salhiya Dirobohkan

Biadap! Pemuda Israel kencing, minum arak dalam perkarangan Al Aqsa

Lebih 230 maut, 900 cedera dalam kemalangan kereta api di India

Afghanistan : Russia Sedia Pertimbang Iktiraf Kerajaan Taliban

Terdahulu, Kementerian Luar telah mengadakan perbincangan bersama 28 NGO Malaysia yang berhasrat menyalurkan bantuan kemanusiaan kepada mangsa gempa bumi di Turkiye dan Syria, bagi tujuan memberi penerangan berhubung situasi semasa di lapangan terkesan serta menyelaras penyaluran bantuan kemanusiaan secara teratur dan selamat.

Menurut kenyataan itu, satu Tabung Bencana Gempa Bumi di Turkiye dan Syria di bawah seliaan Tabung Bencana Kementerian Luar Negeri (TBKLN) akan dilancarkan dalam masa terdekat untuk menerima sumbangan orang awam kepada mangsa bencana ini. – Bernama


Pas Pahang bimbang DAP sokong pengusaha haram Musang King

0

BANGI, Rabu – Dewan Pemuda Pas Pahang bimbang dengan tindakan beberapa wakil rakyat DAP yang didakwa memberi sokongan terhadap penceroboh tanah kerajaan yang mengusahakan tanaman durian Musang King secara haram di negeri itu.

Ketuanya, Aireroshairi Roslan berkata, perkara itu dapat dilihat melalui kehadiran Ahli Parlimen Raub, Chow Yu Hui dan Ahli Dewan Undangan Negeri (ADUN) Tras, Tengku Zulpuri Shah Raja Puji pada perhimpunan yang disertai lebih 500 pengusaha durian Musang King di Sungai Ruan pada 2 Februari lalu.

Menurut beliau, Yu Hui juga secara terbuka telah meminta Kerajaan Negeri Pahang bertimbang rasa terhadap nasib pekebun durian Musang King di Raub.

Artikel berkaitan

Sanusi janji bayar ganti rugi RM120,000 kepada Mahfuz

ATM tahan 10 PATI cuba ceroboh negara

Tiga beradik perempuan maut terkena renjatan elektrik

Sampai Bila Mahu Biarkan Negara ditadbir Pemimpin Rakus – ISMA

Tahanan PATI Filipina paling ramai dalam depot imigresen

“Hebat sungguh DAP, penceroboh pun boleh berunding dan keras kepala. Sedangkan Menteri Besar Pahang, Datuk Seri Wan Rosdy Wan Ismail sebelum ini telah menasihatkan pekebun durian Musang King di Raub supaya menimbang semula permohonan semakan kehakiman di Mahkamah Tinggi Kuantan.

“Beliau turut menegaskan bahawa tanah-tanah yang dipertikaikan adalah dengan jelas merupakan tanah milik kerajaan negeri,” katanya dalam satu kenyataan hari ini.

Pada 28 Januari lalu, Yu Hui dalam satu kenyataan meminta Wan Rosdy mempertimbangkan pandangan Pakatan Harapan (PH) Pahang dalam menyelesaikan kemelut berkaitan pengusaha durian Musang King yang meneroka tanah kerajaan secara haram.

Beliau yang juga Penasihat Save Musang King Alliance (Samka) berkata, pengusaha-pengusaha terbabit telah memberi sumbangan besar terhadap industri durian di negara ini sehingga menjadikan Raub terkenal di seluruh dunia sebagai bandar Musang King.

Aireroshairi turut mengingatkan kembali bahawa pada 3 Julai 2021, kira-kira 15,000 pokok durian Musang King di kawasan seluas 101 hektar di Batu Talam telah ditebang kerana ditanam di kawasan hutan simpan kekal.

Ironinya, kata beliau, tindakan tegas kerajaan negeri dan pihak berkuasa negeri Pahang itu kini ditentang oleh DAP secara jelas sedangkan UMNO dan DAP bersama-sama dalam kerajaan campuran.

“Mungkinkah kehendak DAP lebih utama daripada tanah negeri Pahang dan maruah UMNO Pahang?” soalnya.

Beliau juga berharap agar UMNO terus berpegang dengan pendirian sebelum ini bagi membuktikan bahawa kuasa politik orang Melayu tidak hilang ditelan DAP.

“Jangan dicabul kedaulatan negeri dan hak rakyat hanya kerana ‘cintakan’ DAP,” katanya.

Aireroshairi turut menyeru pemimpin dan penduduk yang telah dinafikan hak mereka supaya bersatu melawan pencerobohan tersebut supaya tidak timbul situasi ‘menang sorak kampung tergadai’.


Peluang Khairy jadi MB lebih terbuka di Kelantan – Aminuddin

0

BANGI, Rabu – Menteri Besar Negeri Sembilan, Datuk Seri Aminuddin Harun mengesyorkan Khairy Jamaluddin bertanding di Kelantan pada Pilihan Raya Negeri (PRN) akan datang.

Ini kerana peluang bekas Ahli Parlimen Rembau itu untuk menjadi Menteri Besar lebih cerah berbanding di Selangor atau Negeri Sembilan.

Mengulas kenyataan Ketua Angkatan Anak Muda (ARMADA) Bersatu, Wan Ahmad Fayhsal Wan Ahmad Kamal yang yakin Khairy boleh diangkat menjadi Menteri Besar jika menyertai parti itu dan menang PRN, Aminuddin berkata, peluang bekas Ketua Pemuda UMNO itu lebih terbuka di Kelantan.

Sebelum ini, Wan Ahmad Fayshal yang juga Ahli Parlimen Machang yakin Perikatan Nasional (PN) boleh menguasai Negeri Sembilan atau Selangor jika Khairy bertanding mewakili Bersatu dan gabungan diterajui Tan Sri Muhyiddin Yassin itu.

Artikel berkaitan

Tidak Hadir Mesyuarat, Tengku Zafrul Nafi Tengok Piala Dunia

PEMBELA Lancar Petisyen Desak Tutup Crackhouse Secara Mutlak

Fahmi nafi halang Ridhuan Tee muncul di televisyen

Lelaki serang imam berhalusinasi, dirujuk kepada pakar psikiatri

Hari Merdeka Mahu Dimansuh, Bekas Menteri Gagal Fahami 31 Ogos

Katanya lagi, berdasarkan kebolehan dan populariti, Khairy juga boleh diangkat menjadi Menteri Besar jika menang kerusi yang ditandingi di mana-mana satu daripada dua negeri terbabit jika berjaya ditawan PN.

Akhbar melaporkan baru-baru ini, Khairy yang dipecat UMNO bulan lalu menyuarakan minat bertanding PRN di Selangor dengan beberapa tawaran telah dibuat kepadanya termasuk jawatan Menteri Besar jika menang.

Namun, Beleiau tidak mendedahkan parti politik mana menawarkan jawatan itu.

Aminuddin yang juga Pengerusi Pakatan Harapan (PH) Negeri Sembilan ketika ditemui pemberita selepas mesyuarat EXCO kerajaan negeri di Seremban hari ini berkata, Wan Ahmad Fayshal sebagai wakil rakyat di Kelantan boleh mencadangkan Khairy bertanding PRN di negeri berkenaan.

“Wan Ahmad Fayhsal (Ahli Parlimen di Kelantan), kalau Khairy bertanding di Kelantan lagi baik, boleh jadi Menteri Besar Kelantan. Jadi, Wan Ahmad Fayhsal cadangkanlah supaya (Khairy) bertanding di Kelantan, di sana ada lebih peluang.

“Saya rasa di Kelantan, (Khairy) ada peluang yang lebih terbuka luas sebab yang cadangkan pun orang Kelantan,” katanya.

Bagaimanapun, Aminuddin berkata, PH Negeri Sembilan tidak mempunyai masalah sekiranya bekas Ahli Parlimen Rembau itu berhasrat bertanding di negeri tersebut pada PRN akan datang.

Katanya, demokrasi harus diraikan dengan sebaiknya dan dalam hal itu, terpulang kepada tuan punya badan untuk membuat keputusan.

“Saya dapat tahu Selangor ada membuat tawaran kepada KJ untuk bertanding di negeri itu pada PRN akan datang dan beleiau pun kata seronok hendak bertanding di Selangor. Dia tak cakap nak bertanding di Negeri Sembilan, walaupun banyak cakap-cakap dia akan bertanding di Negeri Sembilan.

“Dia sendiri tak beri respons, terpulanglah kat dia. Ini negeri demokrasi, kita raikan, semua akan cakap dia boleh menang (PRN), itu politik yang saya selalu cakap, kalau tanya saya pun, saya kata boleh menang,” katanya. – BeritaHarian


Salahuddin Ayub pula dituduh lantik adik-beradik

0

BANGI, Rabu – Isu lantikan saudara mahupun anak-beranak dalam Kerajaan Perpaduan masih belum lagi selesai.

Terbaharu, pelantikan dua pegawai di Kementerian Perdagangan Dalam Negeri dan Kos Sara Hidup turut menjadi tumpuan.

Perkara itu diketengahkan ahli Parti Pribumi Bersatu Malaysia (Bersatu), Badrul Hisham Shahrin di Twitter beliau hari ini.

Artikel berkaitan

Gajah tunggal jantan muncul di taman perumahan

Ismail Sabri konsisten tak bersetuju keputusan PAU2022

Dakwaan seleweng wang zakat MAINS, SPRM kaji semula siasatan

Kerajaan tegas tolak kebobrokan, tebus semula maruah bangsa – PM

Ahmad Samsuri diramal pertahankan kerusi DUN Rhu Rendang

Melalui portal rasmi kementerian itu, Menterinya, Datuk Seri Salahuddin Ayub didakwa melantik adik-beradik bagi dua jawatan terpenting dalam kementerian tersebut.

“Kos kehidupan makin menjerut rakyat.. Menu Rahmah hanya “panadol” untuk menutup keperitan, hanya koyok ditampal diperut…

“Lantikan pejabat kamu sendiri berterabur lantik adik dan abang untuk dua jawatan kanan gaji tinggi,” katanya di Twitter.

Badrul Hisham ataupun Chegubard merujuk kepada pelantikan Suhaizan Kaiat sebagai Setiausaha Politik kepada menteri dan abangnya, Sulaiman Kaiat pula dilantik sebagai Setiausaha Sulit Kanan.

Untuk rekod, Suhaizan merupakan bekas Yang di-Pertua Dewan Undangan Negeri (DUN) Johor pada 2018 lalu.

Isu lantikan menjadi perhatian apabila Perdana Menteri, Datuk Seri Anwar Ibrahim melantik anaknya, Nurul Izzah menjadi Penasihat Kanan Ekonomi dan Kewangan kepada Perdana Menteri berkuat kuasa 3 Februari lalu.

Kemudian, Yang di-Pertuan Dewan Rakyat, Datuk Johari Abdul dilaporkan melantik anak sulungnya sebagai Pegawai Tugas-tugas Khas beliau.


SPRM siasat bekas PM, menantu berkaitan kontrak kerajaan

0

BANGI, Rabu – Suruhanjaya Pencegahan Rasuah Malaysia (SPRM) sedang menyiasat seorang bekas Perdana Menteri dan menantunya berhubung kontrak kerajaan.

Sumber SPRM berkata, siasatan tertumpu kepada kemungkinan salah guna kuasa berlaku dalam pemberian kontrak bagi projek Sistem Imigresen Bersepadu Nasional (NIISe).

“SPRM sedang melihat proses pemberian kontrak itu diberikan dan kaitan syarikat berkenaan dengan mereka yang berkuasa pada masa itu,” katanya.

Terdapat maklumat yang menyatakan NIISe, sebuah projek yang sedang dibangunkan untuk menggantikan mekanisme pendaftaran pekerja asing sedia ada oleh Jabatan Imigresen menjelang 2025 adalah projek yang bermasalah.

Artikel berkaitan

Sejak bila Malaysia tidak hormati hak orang bukan Islam?

Rumah Terbuka : Anwar salah jika guna wang kerajaan, guna dana parti

Bunuh kucing: Polis tahan penyewa kondominium

Dadah bernilai RM180,000 dirampas di Pasir Mas

Tayangan filem `Pulau’ perlu diharamkan walau babak lucah dipotong

Semakan ke laman web jabatan itu menunjukkan ‘Pasukan Projek Khas NIISe’ dipertanggungjawabkan kepada seorang pegawai tadbir dan diplomatik, Ruslan Atan.

“SPRM mungkin akan memanggil anggota kanan pentadbiran terdahulu sebagai sebahagian daripada siasatannya,” kata sumber itu.

Pada Isnin lalu, New Straits Times melaporkan Ketua Pengarah Imigresen, Datuk Khairul Dzaimee Daud berkata, NIISe akan diperkenalkan dalam masa dua tahun dengan semua urusan berkaitan imigresen, termasuk yang kini diuruskan pihak luar seperti MyEG, kembali kepada jabatan itu.

Beliau berkata, sistem baharu itu kini sedang dibangunkan oleh Iris Corporation Bhd.

Sebelum ini, Ahli Majlis Tertinggi UMNO, Datuk Dr Mohd Puad Zarkashi pernah berkata, menantu bekas Perdana Menteri itu mungkin saudara yang tidak dinamakan seperti disebut Perdana Menteri, Datuk Seri Anwar Ibrahim ketika beliau bercakap mengenai kroni dan saudara yang dianugerahkan kontrak yang lumayan.

Menantu pemimpin itu juga dinamakan dalam laporan media sebelum ini sebagai antara seorang pemain utama dalam kontrak untuk NIISe.

Beliau juga disebut secara meluas dalam Program Pengampunan 6P jabatan itu beberapa tahun lalu untuk mendaftarkan warga asing tanpa izin. – BeritaHarian


UNESCO bimbang kerosakan di tapak warisan Syria, Turkiye

0

BANGI, Rabu – Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) menyuarakan kebimbangan mengenai kerosakan di tapak warisan di Syria dan Turkiye sambil berjanji untuk membantu kedua-dua negara yang dilanda gempa bumi itu, lapor Xinhua.

Susulan tinjauan awal ke atas tapak warisan yang dijalankan bersama pihak berkuasa tempatan pada Selasa, UNESCO mengambil berat menegnai keadaan di bandar Purba Aleppo, Syria yang tersenarai sebagai “Warisan Dunia dalam Bahaya”.

Sementara itu di Turkiye, beberapa bangunan di bandar Diyarbakir runtuh.

Bandar itu adalah lokasi tapak Warisan Dunia “Kubu Diyarbakir dan Landskap Budaya Hevsel Gardens”, sebuah pusat penting semasa zaman Rom, Sassanid, Byzantine, Islam dan Uthmaniyyah.

Artikel berkaitan

Amazon umum buang 9,000 orang pekerja lagi

Netizen gesa boikot produk Sweden

Penyiasat dedah penemuan baharu MH17 pada 8 Februari ini

RSF umum gencatan senjata di Sudan sempena Aidilfitri

Israel kejam bunuh remaja Palestin

Pakar UNESCO, dengan kerjasama pihak berkuasa tempatan kini berusaha mewujudkan inventori tepat mengenai kerosakan di tapak dalam Senarai Warisan Dunia.

“Takziah saya ucapkan kepada keluarga dan orang tersayang mereka yang meninggal dunia. Doa saya juga untuk mereka yang cedera dan semua yang terjejas. Organisasi kami akan memberikan bantuan berdasarkan mandatnya,” kata Ketua Pengarah UNESCO, Audrey Azoulay di Paris, Perancis.

Gempa bumi kuat melanda wilayah Kahramanmaras, selatan Turkiye pada Isnin pagi waktu tempatan, beberapa minit kemudian gempa kuat turut melanda Gaziantep yang setakat ini sudah meragut ribuan nyawa.

Gempa itu turut menjejaskan negara jiran Syria. – Bernama


Beri alternatif jaga kebajikan guru KAFA

0

BANGI, Khamis – Guru-guru Kelas Agama dan Fardu Ain (KAFA) masih lagi menghadapi nasib mereka terhadap isu pembayaran elaun yang rendah dan perjawatan bertaraf kontrak sehingga kini.

Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata pihaknya telah mengadakan perbincangan mengenai hala tuju guru-guru KAFA selain berusaha untuk melihat alternatif-alternatif yang ada demi kebaikan mereka.

“Semalam kita telah adakan perbincangan berkaitan dengan hala tuju guru KAFA ini. Jadi, kita ada beberapa opsyen untuk menjaga kebajikan guru KAFA.

“Saya secara peribadi juga ingin mengucapkan ribuan terima kasih kepada pengorbanan yang telah diberikan oleh guru-guru KAFA dan sudah tentu kita juga akan berusaha untuk melihat opsyen yang ada serta memberikan kebaikan kepada mereka,” katanya.

Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar

Beliau berkata demikian dalam sidang media selepas merasmikan majlis Konvensyen Huffaz Profesional Peringkat Antarabangsa (InFAZ 2023) di Dewan Seri Sarjana, Universiti Tenaga Nasional (UNITEN) di Bangi, Selangor pagi tadi.

Tambah Mohd Na’im, pihaknya juga akan mengesyorkan alternatif kepada kerajaan terutamanya Kementerian Kewangan supaya memastikan kebajikan guru-guru KAFA akan lebih terjamin.

Bagaimanapun, ketika ditanya dengan pihak media, beliau masih belum mengenal pasti sama ada alternatif-alternatif yang akan diberikan itu melibatkan kenaikan elaun guru-guru KAFA tersebut.

“Kita akan mengesyorkan kepada kerajaan khususnya Kementerian Kewangan untuk melihat dan memastikan bagaimana kebajikan guru-guru KAFA ini terjamin, Insya-Allah,” tambahnya.

Terdahulu, media melaporkan terdapat kira-kira 35,000 guru KAFA di seluruh negara masih dibayar elaun rendah oleh Jabatan Kemajuan Islam Malaysia (JAKIM) berjumlah RM1,000 sebulan walaupun peranan mereka besar dalam mengajar pendidikan Islam kepada anak-anak untuk menjadi Islam sejati.

Justeru, perkara ini menyaksikan pendapatan guru-guru KAFA masih berada di bawah paras kemiskinan susulan kerajaan juga melaksanakan gaji minimum RM1,500 yang akan dikuatkuasakan pada 1 Julai 2023 seperti yang diumumkan Menteri Sumber Manusia, V. Sivakumar.


Gempa bumi Turkiye: Warga emas minta air untuk solat bawah runtuhan

0

KAHRAMANMARAS, Khamis – Usaha mencari dan menyelamat di selatan Turkiye dan utara Syria masih giat dijalankan susulan gempa yang menggegarkan wilayah itu pada Isnin.

Pelbagai reaksi dan momen yang dirakam sepanjang proses menyelamat dikongsi di media sosial.

Antara yang mendapat perhatian termasuk usaha menyelamatkan seorang warga emas yang masih terperangkap di bawah runtuhan bangunan.

Lebih menyayat hati, warga emas tersebut tidak melupakan tanggungjawabnya sebagai umat Islam apabila meminta air bagi membolehkannya berwuduk untuk menunaikan solat walaupun masih terperangkap.

Artikel berkaitan

Mata pelajaran Pendidikan Islam perlu dikaji semula – PM

“Saya Tidak Miliki Kepentingan Dalam Mana-Mana Syarikat”- Azam Baki

Anwar hadiri PAU 2023 selepas 25 tahun

Kajian semula pakaian pramugari MAS mampu henti stigma

“Jadikan saya calon pilihan terakhir” – Annuar Musa

An old man wants water to make wudu so he can pray while people telling him it’s fine to pray the way you are.
pic.twitter.com/VTxj7MrTmU

— Muhammad Smiry 🇵🇸 (@MuhammadSmiry)
February 7, 2023

Video berdurasi 36 saat yang dimuat naik oleh seorang wartawan, Muhammad Smiry di Twitternya memaparkan warga emas berkenaan masih terperangkap berikutan tidak dapat dikeluarkan pasukan penyelamat kerana terdapat halangan.

Kapsyen Muhammad Smiry menyatakan, warga emas berkenaan meminta air bagi mendirikan solat kerana tidak mahu meninggalkan kewajipan itu.

Ciapan berkenaan mendapat perhatian warganet apabila ia ditonton lebih 500,000 kali dan diulang ciap lebih 3,000.

Setakat ini, jumlah kematian dilaporkan meningkat lebih 12, 000 orang.


Lepas hina Nabi Muhammad SAW, Charlie Hebdo perli mangsa gempa Turkiye

0

PERANCIS, Khamis –
Seorang kartunis Majalah Perancis, Charlie Hebdo yang amat terkenal dengan seni karikatur yang menghina Nabi Muhammad S.A.W pada baru baru ini terus mendapat kecaman hebat oleh umat Islam antarabangsa.

Kali ini tindakannya mengeluarkan satu lagi lukisan memperolok-olokkan mangsa bencana gempa bumi kuat yang menimpa Turkiye pada Isnin lalu.

Menurut Agensi Berita Anadolu, majalah berkenaan secara tidak langsung telah mencetuskan  kemarahan susulan karikatur terbarunya memaparkan ejekan kepada Turkiye setelah negara itu ditimpa dua bencana gempa bumi yang meragut puluhan ribu nyawa.

Karikatur berkenaan telah disiarkan di laman Twitter kartunis itu yang turut meletakkan tajuk “kartun hari ini”

Artikel berkaitan

Finland kekal negara paling bahagia enam tahun berturut-turut

Bola sepak Perancis larang permainan dihenti ketika berbuka puasa

Oslo Jadi Tuan Rumah Perbincangan Taliban

New York pasang penghadang, siap siaga hadapi protes

Krisis Sudan: Wisma Putra sedaya upaya bawa pulang rakyat Malaysia

Karikatur ini bukan sahaja mencetuskan kemarahan umat Islam, malah rakyat antarabangsa yang lain turut merasa hiba dan kecewa

Karikatur itu menunjukkan paparan bangunan yang hampir runtuh, sebuah grafik kereta terbalik dan timbunan serpihan selepas gempa bumi.

Dalam pada itu, karikatur itu turut mengeluarkan ayat berbaur provokasi yang bertulis tidak perlu menghantar kereta kebal merujuk kehancuran bangunan akibat gempa.

Lantas, ia menyebabkan rata-rata warga antarabangsa naik marah dan menyuarakan kekecewaan mereka kepada majalah berkenaan yang dianggap tidak sensitif dengan penderitaan mangsa  yang dirasai seluruh masyarakat dunia.


Pemain hoki digantung, tidak dibenarkan mewakili negara

0

BANGI, Khamis –
Gara-gara mengeluarkan komen berbaur perkauman di media sosial, pemain hoki wanita negara, Hanis Nadiah Onn digantung dan tidak dibenarkan mewakili pasukan kebangsaan pada Sukan SEA Kemboja 2023, Mei ini.

Keputusan itu dibuat oleh Jawatankuasa Siasatan Majlis Sukan Malaysia (MSN) dan Konfederasi Hoki Malaysia (KHM) yang dipengerusikan secara bersama oleh Ketua Pengarah MSN, Datuk Ahmad Shapawi Ismail dan Presiden KHM, Datuk Seri Subahan Kamal.

Menerusi satu kenyataan Kementerian Belia dan Sukan (KBS) pada Khamis, dalam siasatan yang dijalankan, Hanis mengakui telah memuat naik ciapan
komen berbaur perkauman semasa konsert AR Rahman pada 28 Januari lalu.

Hanis menegaskan, dia tidak mempunyai sebarang sentimen perkauman semasa memuat naikkan ciapan yang sekadar jenaka dan merujuk kepada keadaan stadium dipenuhi puluhan ribu penonton.

Pemain hoki wanita negara, Hanis Nadiah Onn digantung dan tidak dibenarkan mewakili pasukan kebangsaan pada Sukan SEA Kemboja 2023.

Beliau hanya menyedari wujudnya elemen berbaur perkauman setelah ditegur oleh netizen

“Kenyataan itu menjurus kepada menghina, mengutuk atau mencaci sesuatu pihak lain. Hanis juga didapati bersalah kerana ciapan komen yang boleh disalah erti atau menimbulkan salah faham, kegusaran ataupun kemarahan sesuatu pihak lain, malah telah mengakibatkan kerosakan kepada imej pasukan dan jelas melanggar kod etika KHM,” kata KBS.

Namun, jelas KBS, pihak KHM akan menilai semula keputusan ini sekiranya Hanis mempamerkan perubahan sikap yang positif sepanjang tempoh tersebut.

Jawatankuasa berharap tindakan itu akan menjadi ingatan dan pengajaran berguna kepada Hanis serta semua atlet negara untuk sentiasa berhati-hati dengan sebarang hantaran ataupun ciapan di semua platform media sosial.

Ekoran daripada teguran itu, Hanis telah memadam komen beliau pada pagi 29 Januari lalu dan membuat permohonan maaf secara terbuka menerusi laman media sosialnya.

Hanis mengakui amat kesal dengan keterlanjuran ciapannya dan menegaskan bahawa beliau bukan seorang yang rasis dan membesar dalam masyarakat majmuk di Kluang, Johor serta memiliki ramai rakan berbangsa India, terutamanya sebagai atlet negara.


Perluas visa ketibaan warga asing : langkah tidak wajar, bahaya kepada kedaulatan negara

0

BANGI, Khamis – Langkah kerajaan mencadangkan visa ketibaan kepada semua negara
 supaya kekal kompetitif dalam pasaran pelancongan global,
dianggap tidak wajar dan boleh memudaratkan kedaulatan negara.

Naib Presiden BERJASA,
Ir Ts Muhammad Lukman Al-Hakim Mohamad
berkata, ini kerana rekod rasmi terdahulu pernah menunjukkan ramai pelancong yang masuk melalui visa ketibaan tidak pulang semula ke negara asal.

Sehubungan itu katanya, kerajaan sepatutnya jangan memikirkan dari sudut pulangan ekonomi sahaja dan dari sudut pelancongan sebaliknya SOP kemasukan warga asing perlu diperketatkan terlebih dahulu.

“Saya rasa berbahaya dan boleh datangkan mudarat besar kepada negara. Jangan fikir ekonomi tapi melihat secara meluas  kerana kemasukan pelancong asing yang  tidak ada rekod keluar jabatan audit negara lakukan audit dan 95 peratus  dari China tiada rekod keluar dan ini isu belum selesai bagaimana menteri ringankan lagi SOP kemasukan?” Katanya ketika dihubungi Tv Pertiwi, hari ini.

Perluas visa ketibaan warga asing dianggap langkah tidak wajar. (Gambar hiasan)

Tambahnya, dengan kewujudan sindiket menjual kad pengenalan seperti yang berjaya dibongkar ia dibimbangi akan menambah parah  masalah kebanjiran warga asing serta isu keselamatan dan kedaulatan negara.

“Kita juga merekodkan jutaan kad pengenalan yang hilang. Kenapa kita tidak ambil langkah lebih serius mengelakan penjualan dan pembelian kad pengenalan warga asing dan kita biarkan warga asing masuk atas nama pelancongan kononnya.

“Ini masalah bertahun tahun-tahun, saya rasa ia langkah tidak wajar dan perketat kemasukan. Jangan fikir pulangan politik dan ekonomi tapi kedaulatan negara.”


Angka gempa bumi Turkiye & Syria meningkat lebih 20,000

0

Turkiye, Jumaat –
Jumlah kematian akibat gempa bumi dahsyat Turkiye dan Syria kini disahkan sekurang-kurangnya 21,051, menurut kenyataan pihak berkuasa kedua-dua negara.

Di Turkiye, angka kematian meningkat kepada sekurang-kurangnya 17,674 dengan 72,879 yang lain dilaporkan cedera pada Khamis (9 Feb), menurut kenyataan Agensi Pengurusan Bencana dan Kecemasan (AFAD) Turkiye.

Jumlah kematian di Syria pula meningkat kepada sekurang-kurangnya 3,377 orang.

Menurut kumpulan pertahanan awam White Helmets dan media pemerintah Syria, jumlah itu termasuk 2,030 mangsa di kawasan yang dikuasai pemberontak di wilayah barat laut, dan 1,347 kematian di bahagian yang dikawal pemerintah di Syria.

Artikel berkaitan

Delegasi Hamas tunaikan umrah

Tujuh terbunuh dalam serangan ke atas konvoi senjata di Syria

40 tahun kekal bersih rasuah, imej Singapura tercalar

#BoikotIndia sohor di Twitter

Perdana Menteri Britain Didesak Letak Jawatan

Dalam pada itu, jumlah mangsa yang cedera di Syria merentasi semua wilayah yang terjejas meningkat kepada 5,245 dengan 2,295 dalam kawalan kerajaan serta 2,950 di kawasan yang dikuasai pemberontak manakala 78,124 orang cedera di Syria dan Turkiye.

Pasukan MAS-01 baru sahaja memasuki bangunan 3 tingkat. Terdapat 1 mangsa dipercayai terperangkap – NADMA

Sementara itu, Pasukan Mencari dan Menyelamat Khas Malaysia (SMART) yang merupakan pasukan pertama
dikenali sebagai MAS-01 SMART di Turkiye berjaya menemukan tiga mangsa yang terperangkap dalam runtuhan sebuah bangunan tujuh tingkat, semalam.

Selepas berhempas pulas selama dua jam menggunakan peralatan khas, pasukan MAS-01 SMART berjaya mengeluarkan ketiga-tiga mangsa yang membabitkan lelaki dewasa, wanita dewasa dan kanak-kanak, namun malangnya mereka sudah meninggal dunia.


BERJASA lancar bantuan kecemasan gempa bumi Turkiye-Syria

0

BANGI, Jumaat –
BERJASA melancarkan kutipan bantuan kecemasan gempa bumi Turkiye-Syria untuk disalurkan kepada mangsa.

Menerusi satu hantaran di Facebook, BERJASA memaklumkan kejadian gempa bumi yang ditimpa oleh penduduk di tenggara Turkiye dan selatan Syria adalah bencana terburuk dan berbahaya.

Oleh itu, pihaknya dengan langkah prihatin dan empati dengan keadaan yang menyayat hati rakyat Turkiye-Syria telah melancarkan kutipan buat bantuan kecemasan gempa bumi itu supaya dapat disalurkan kepada seluruh mangsa di kedua-dua negara berkenaan.

Antara bantuan yang bakal disalurkan adalah makanan panas, bantuan klinikal, kotak makanan, pemanas, kerosin serta khemah.

Artikel berkaitan

Agihan kerusi PN hampir 90 peratus selesai

Harga Ayam Cecah RM13.90 Sekilogram

Anwar beri bayangan kluster mahkamah masih berpeluang sertai Kabinet

Henti bangkitkan isu perkauman dan agama, titah Tuanku Muhriz

Jangan Biar Aset Negara Digadai, Dirampas Pihak Luar – Pakar

Sehubungan itu, buat rakyat Malaysia yang mahu membantu dan memberi sumbangan boleh menerusi pautan yang tertera, iaitu
https://bit.ly/bantuanturkiyesyria
 dan boleh salurkan jumlah minimum serendah RM 10, RM 30, RM 50 hingga RM100.


Cadangan perluas visa ketibaan boleh gugat keselamatan negara

0

BANGI, Jumaat –  Rancangan kerajaan untuk memberikan visa ketibaan kepada semua pelancong disifatkan sebagai satu langkah yang agak keterlaluan.

Presiden Gerakan Kebangkitan Ummah (QIAM), Datuk Sirajuddin Salleh berkata, tujuan asal pemberian visa tersebut di setiap negara sepatutnya digunakan untuk mengawal kemasukan orang asing ke negara mereka termasuklah Malaysia.

Malah, katanya kerajaan juga perlu sedar bahawa negara mempunyai beberapa masalah keselamatan yang perlu dikawal supaya tidak tberterusan didominasi oleh warga asing.

DATUK SIRAJUDDIN SALLEH / Presiden Gerakan Kebangkitan Ummah (QIAM)

Artikel berkaitan

Ribut petir, hujan dijangka berlaku tiga hari di seluruh negara – MetMalaysia

Malaysia, Brunei teroka potensi kerjasama dua hala

Tuduhan Saifuddin berniat jahat, mainan politik isu MARRIS, REE

Jangan buat spekulasi tarikh keputusan SPM

Pengampunan Najib: Permohonan rayuan UMNO atas dasar simpati

“Kita harus sedar bahawa Malaysia sebuah negara kecil, dan kita sendiri mempunyai beberapa masalah keselamatan yang kita perlu kawal, pertama kedudukan Malaysia yang terbuka kepada banyak sempadan kemasukan oleh mana-mana pihak kerana kita mempunyai pesisir pantai yang panjang. Ini bermakna orang luar boleh masuk bila-bila masa sahaja kalau tidak dikawal dengan baik. ”

Yang kedua kata beliau negara mempunyai sempadan dan pintu masuk yang banyak.

Manakala ketiga sebagai negara yang mempunyai pelbagai latar belakang penduduk yang didominasi oleh penduduk asalnya orang Melayu tetapi penduduk-penduduk bukan Melayu ramai di negara ini.

Tambahnya, langkah kerajaan ini adalah tidak wajar kerana keadaan ini sudah cukup memberikan masalah kepada negara akan kemungkinan berlakunya ketidakstabilan  seperti perselisihan, pergaduhan dan perpecahan antara kaum di negara ini.

Situasi penduduk di negara ini juga akan lebih membesar atau sukar untuk ditangani ekoran lebih 90 peratus kemasukan warga China dan India yang tidak mencatatkan rekod keluar dari negara pada tahun 2016 hingga 2018.

Sirajuddin turut berkata, sekiranya perlaksanaan ini mahu diteruskan, ianya perlu dikhususkan kepada negara tertentu.

“Pada saya, kemasukan ke negara ini oleh warga negara tertentu khususnya pada saya dari China dan India sudah cukup dengan masalah di dalam negara ini. Jangan biar mereka masuk tanpa visa atau masuk dengan  hanya meminta visa di lapangan terbang, kerana apabila sampai ke lapangan terbang itu pelbagai masalah boleh berlaku. Jadi kita perlu sekat kemasukan ini walaupun mahu ekonomi berkembang tetapi kemasukan secara lebih mudah dan lebih kurang terkawal  adalah perkara-perkara yang harus kita elakkan sama sekali.”

Seubungan itu kata Datuk Sirajuddin beliau berharap kerajaan berfikir panjang dan tidak semata-mata kerana hendak meningkatkan pelanconggan.

Tambah beliau negara ini sudah cukup ada masalah dengan pelancong dari China dan India.

Malah permasalahan warga asing dari Afrika juga sering didengar terbabit dalam pergaduhan, kekecohan dan sebagainya di negara ini.

Sementara itu, beliau turut menegaskan kerajaan mahupun Jabatan Imigresen Malaysia perlu menghasilkan satu bentuk teknologi seperti mekanisme yang boleh mengesan pelancong pada pasport atau diri mereka supaya pelancong ini berada di Malaysia hanya pada tempoh yang ditetapkan agar pendudukan warga asing tidak terus meningkat di negara ini.

Terdahulu, media melaporkan
Menteri Pelancongan, Seni dan Budaya, Datuk Seri Tiong King Sin berkata Malaysia perlu meneliti langkah membenarkan visa ketibaan kepada semua negara, supaya kekal kompetitif dalam pasaran pelancongan global.